text:
Ditsela tša go Hwetša Lethabo la Lapa
Go Atlega Ngwageng wa Mathomo wa Lenyalo
Monna yo mongwe o re: “Ke a tlabega ge ke lemoga gore nna le mosadi wa-ka re fapane e le ruri! Ka mohlala, ke rata go tsoga mesong kudu, eupša o rata go dula go fihlela bošego kudu. Seo se ntlabago kudu, ke pheto-phetogo ya gagwe ya maikwelo! Se sengwe gape—ge ke apea, o ntshwaya-swaya diphošo, kudu-kudu ge ke hlwekiša diatla tša-ka ka lešela la go phumola dibjana.”
Mosadi wa gagwe o re: “Monna wa-ka ga a bolele kudu. Eupša ke tlwaetše ba lapa lešo. Ba rata go bolela, kudu-kudu dinakong tša dijo. Le gona, ge monna wa-ka a apea, o iphumola diatla ka lešela leo a phumolago dibjana ka lona! Seo se a ntena! Ke ka baka la’ng go le thata ka tsela ye go kwešiša banna? Batho ba dira bjang gore lenyalo le atlege?”
GE E ba o sa tšwa go tsena lenyalong, na o ile wa lebeletšana le ditlhohlo tše swanago le tše? Na go bonagala eka molekane wa gago ka ponyo-ya-leihlo a ile a thoma go ba le diphošo le mafokodi ao a bego a se gona ge le be le sa le lefereyong? O ka fokotša bjang mafelelo a “mathata a letšatši le letšatši ao banyalani ba tlago go ba le ona”?—1 Bakorinthe 7:28, Today’s English Version.
Sa pele, o se ke wa letela gore ka gobane le nyalane, wena le molekane wa gago gatee-tee le fetogile ditsebi tša bophelo bja lenyalo. O ka fo ba o ile wa hwetša bokgoni bja go dirišana le batho ge o be o se lenyalong, e bile mohlomongwe bo ile bja kaonefala ge o be o le lefereyong. Lega go le bjalo, lenyalo le tla leka bokgoni bjoo ka ditsela tše difsa gomme gwa nyakega gore o hwetše bokgoni bjo bofsa. Na o tla dira diphošo? Ee, go bjalo. Na o tla hwetša bokgoni bjo bo nyakegago? Ee, o tla bo hwetša!
Tsela e kaone-kaone ya go hwetša bokgoni le ga e le bofe ke ka go botšiša motho yo a nago le bokgoni bjoo gomme o diriše keletšo yeo a go neago yona. Setsebi se segolo kudu sa lenyalo ke Jehofa Modimo. Go ba gona, ke Yena yo a re bopilego re e-na le kganyogo ya go nyala. (Genesi 2:22-24) Ela hloko kamoo Lentšu la gagwe, e lego Beibele, le ka go thušago ka gona go lebeletšana le ditlhohlo le go hwetša bokgoni bjo o bo nyakago go dira gore lenyalo la gago le swarelele le go fetela ka kua ga ngwaga wa mathomo.
BOKGONI 1. ITHUTENG GO BOTŠIŠANA
Go na le ditlhohlo dife?
Keiji, * monna yo a lego lenyalong wa Japane, ka dinako tše dingwe o be a lebala gore diphetho tšeo a di dirago di kgoma mosadi wa gagwe. O re: “Ke be ke amogela ditaletšo ntle le go botšiša mosadi wa-ka. Ke be ke tla lemoga ka morago gore o be a ka se kgone go ya moo re laleditšwego gona.” Allen, monna yo a lego lenyalong wa Australia, o re: “Ke be ke nagana gore ga se gwa swanela gore monna a botšiše mosadi wa gagwe pele a dira diphetho.” Se e ile ya ba tlhohlo go yena ka baka la setlogo sa gagwe. Dianne, wa Brithania, le yena o bile le boemo bjo bo swanago. O re: “Ke be ke tlwaetše go kgopela ba lapa lešo keletšo. Ka gona, mathomong ke be ke botšiša bona go e na le go botšiša monna wa-ka ge ke be ke dira diphetho.”
Tharollo ke efe?
Gopola gore Jehofa Modimo o lebelela banyalani e le “nama e tee.” (Mateo 19:3-6) Mahlong a gagwe, ga go na tswalano e nngwe ya batho yeo e lego bohlokwa go feta ya magareng ga monna le mosadi! Go boloka tswalano yeo e le matla, poledišano e botse e bohlokwa.
Monna le mosadi ba ka ithuta mo gontši ka go hlahloba tsela yeo Jehofa Modimo a ilego a boledišana le Aborahama ka yona. Ka mohlala, hle bala poledišano ye yeo e begilwego go Genesi 18:17-33. Ela hloko gore Modimo o ile a godiša Aborahama ka ditsela tše tharo. (1) Jehofa o hlalositše seo a bego a ikemišeditše go se dira. (2) O ile a theetša ge Aborahama a be a hlalosa pono ya gagwe. (3) Go fihla bokgoleng bjo bo kgonegago, Jehofa o ile a fetoša tsela ya gagwe ya go dira dilo a e dumelelanya le kgopelo ya Aborahama. O ka diriša bjang mokgwa o swanago ge o boledišana le mosadi wa gago?
LEKA MOKGWA WO: Ge le ahla-ahla ditaba tšeo di tlago go kgoma molekane wa gago, (1) hlalosa kamoo o ka ratago go swaragana le boemo ka gona, eupša o tšweletše dikgopolo tša gago e le ditšhišinyo, e sego diphetho goba ditaelo; (2) kgopela molekane wa gago gore a hlalose pono ya gagwe gomme o lemoge gore molekane wa gago o na le tshwanelo ya go ba le pono e fapanego; gomme (3) o dire gore “go leka-lekana ga [gago] go tsebje” ka go dira ka go dumelelana le seo se ratwago ke molekane wa gago nako le nako ge go kgonega.—Bafilipi 4:5.
BOKGONI 2. ITHUTE GO BA ŠEDI
Go na le tlhohlo efe?
Go ithekgile ka lapa la geno goba setšo, o ka ba o tlwaetše go bolela dipono tša gago ka go tia, goba o sa šetše. Ka mohlala, Liam, wa Yuropa, o re: “Moo ke tšwago gona, batho gantši ga ba šedi. Tsela ya-ka ya go se šetše ge ke itlhalosa gantši e be e nyamiša mosadi wa-ka. Ke ile ka swanelwa ke go ithuta go ba bonolo.”
Tharollo ke efe?
O se ke wa nagana gore molekane wa gago o nyaka go boledišwa ka tsela yeo o e tlwaetšego. (Bafilipi 2:3, 4) Keletšo yeo moapostola Paulo a e neilego moromiwa e šoma gape le go batho bao ba sa tšwago go nyalana. O ngwadile gore: “Mohlanka wa Morena ga se a swanela go lwa, eupša o swanetše go ba bonolo.” Ka Segerika sa mathomo, lentšu leo le fetoletšwego e le “bonolo” gape le ka fetolelwa e le go ba šedi. (2 Timotheo 2:24) Go ba šedi ke bokgoni bja go lemoga go nyakega ga go lebeletšana le boemo ka kelohloko le go swaragana le boemo ka botho, ntle le go baka kgopišo.
LEKA MOKGWA WO: Ge molekane wa gago a go galefiša, akanya o bolela le mogwera wa paale goba o bolela le mothwadi wa gago, go e na le go akanya o bolela le molekane wa gago. Na o sa dutše o ka diriša segalo se se swanago sa lentšu goba wa kgetha mantšu a swanago? Ke moka o nagane ka mabaka ao a dirago gore molekane wa gago a swanelwe ke go boledišwa ka tlhompho e fetago yeo goba ka šedi go feta mogwera goba mothwadi.—Bakolose 4:6.
BOKGONI 3. ITHUTE GO TLWAELANA LE BOIKARABELO BJA GAGO BJO BOFSA
Go na le tlhohlo efe?
Monna mathomong a ka diriša bohlogo bja gagwe ka tsela yeo e kwešago mosadi wa gagwe bohloko, goba mosadi a ka ba a se a tlwaela go dira ditšhišinyo ka šedi. Ka mohlala, Antonio, monna yo a lego lenyalong wa Italy, o re: “Tate o be a boledišana le mma ka sewelo mabapi le diphetho tša lapa. Ka gona mathomong, ke be ke buša lapa la-ka bjalo ka ge eka ke be ke le kgoši.” Debbie, mosadi yo a lego lenyalong wa Canada, o re: “Ke be ke nyaka gore monna wa-ka e be sethakga. Eupša boemo bja-ka bja kgopolo bja go laola bo be bo mo dira gore a ngangabale.”
Tharollo bakeng sa monna ke efe?
Banna ba bangwe ba lego lenyalong ba nagana gore ge Beibele e re basadi ba ikokobetše e ra gore ba swanetše go kwa bjalo ka ngwana ge a e-kwa motswadi wa gagwe. (Bakolose 3:20; 1 Petro 3:1) Lega go le bjalo, Beibele e bolela gore monna o tla “[kgomarela] mosadi wa gagwe, gomme ba babedi ba e tla ba nama e tee”; ga e bolele se se swanago ka motswadi le ngwana. (Mateo 19:5) Jehofa o hlalosa mosadi e le modiriši, goba modirišani, wa monna wa gagwe. (Genesi 2:18) Ga go moo a hlalosago ngwana e le modiriši, goba modirišani, wa motswadi. Na o nagana gore ge e ba monna a swara mosadi wa gagwe bjalo ka ngwana o hlompha thulaganyo ya lenyalo?
Ge e le gabotse, Lentšu la Modimo le go kgothaletša gore o sware mosadi wa gago ka tsela yeo Jesu a swarago phuthego ya Bokriste ka yona. O ka dira gore go be bonolo go mosadi wa gago go go lebelela o le hlogo ya gagwe ge e ba (1) o sa letele gore a ikokobeletše wena ntle le bosodi di tloga fase le go (2) mo rata bjalo ka ge o rata mmele wa gago, gaešita le ge mathata a tšwelela.—Baefeso 5:25-29.
Tharollo bakeng sa mosadi ke efe?
Amogela gore ga bjale monna wa gago ke hlogo ya gago yeo e kgethilwego ke Modimo. (1 Bakorinthe 11:3) Ge o hlompha monna wa gago, o hlompha Modimo. Ge o gana bohlogo bja gagwe, ga o utolle feela kamoo o ikwago ka gona ka monna wa gago eupša o utolla le kamoo o ikwago ka gona ka Modimo le dinyakwa tša gagwe.—Bakolose 3:18.
Ge le boledišana ka mathata a magolo, ithute go hlasela bothata—e sego semelo sa monna wa gago. Ka mohlala, Mohumagadi Esitere o be a nyaka gore monna wa gagwe e lego Kgoši Ahasiwerosi a lokiše go hloka toka mo go itšego. Go e na le go mo hlasela ka go lebanya, o ile a boledišana le yena ka bohlale. Monna wa gagwe o ile dumela tšhišinyo ya gagwe gomme mafelelong a dira se se nepagetšego. (Esitere 7:1-4; 8:3-8) Go bonagala monna wa gago a tla ithuta go go rata ka mo go tseneletšego ge e ba (1) o mo nea nako ya go tlwaelana gakaone le boikarabelo bja gagwe bjo bofsa bjalo ka hlogo ya lapa le (2) go mo swara ka tlhompho, gaešita le ge a dira diphošo.—Baefeso 5:33.
LEKA MOKGWA WO: Go e na le go dula o gopola diphetogo tšeo molekane wa gago a swanetšego go di dira, e-ba le lelokelelo la diphetogo tšeo wena o swanetšego go di dira. Banna: Ge o befediša mosadi wa gago ka tsela yeo o dirišago goba o palelwago ke go diriša bohlogo bja gago, mmotšiše kamoo o ka kaonefatšago ka gona gomme o ngwale ditšhišinyo tšeo. Basadi: Ge monna wa gago a ikwa eka ga a bontšhwe tlhompho, mmotšiše gore o ka kaonefatša bjang gomme o ngwale ditšhišinyo tšeo.
Dula o E-na le Ditebelelo tše Leka-lekanego
Go ithuta go dula o e-na le tswalano e thabišago le e leka-lekanego ya lenyalo go swana le go ithuta go ragela paesekele. O letela go fela o e-wa ge o dutše o hlagolela kgodišego bjalo ka moragedi wa paesekele. Ka mo swanago, o swanetše go letela go dira diphošo tšeo di lešago dihlong ge o dutše o hwetša phihlelo lenyalong.
Dula o e-na le metlae. Tšeela dipelaelo tša molekane wa gago godimo, eupša o ithute le go sega diphošo tša gago. Diriša dibaka tšeo di tšwelelago tša go dira gore molekane wa gago a thabe ngwageng wa lena wa mathomo wa lenyalo. (Doiteronomio 24:5) Godimo ga tšohle, dumelelang Lentšu la Modimo le hlahla tswalano ya lena. Ge le dira seo, lenyalo la lena le tla tia ngwaga le ngwaga.
^ ser. 9 Maina a mangwe a fetotšwe.
IPOTŠIŠE GORE . . .
Na ke dirile molekane wa-ka mogwera wa kgaufsi yoo ke mo tšhollelago sa mafahleng, goba na ke thabela go boledišana le bangwe?
Diiring tše 24 tše di fetilego, ke’ng seo ke se dirilego ka go lebanya seo se bontšhago gore ke rata molekane wa-ka le go mo hlompha?
Ithute ka mo go oketšegilego
Go Rarolla Mathata Lenyalong la Gago
Melao ya motheo ya Beibele e ka go thuša go rarolla mathata ka tsela e lerato le e hlomphegago. Ela hloko megato e 4 e bohlokwa.
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


c: text/html

text:
TABA YA LETLAKALA LA KA NTLE
Kamoo o ka Lebeletšanago le go Lapa Kudu
ANIL o be a lapile ka mo go feteletšego. O be a amogetše mošomo o mofsa ka ge o be o mo holofeditše maemo a phagamego le mogolo o oketšegilego. Eupša ga bjale o be a šoma go fihla bošego le mafelobekeng, ka dinako tše dingwe a šoma diiri tše 80 ka beke. O re: “Tikologo yeo ke bego ke šoma go yona e be e hlakahlakane e bile ke neilwe boikarabelo ka moka. Ke ile ka ipotšiša gore: ‘Ke be ke re ke dira’ng? Ge ke sa dire diphetogo, ke gona ge ke ipolaile.’” Anil o be a dula a lapile.
Go lapa kudu mošomong ga e fo ba molapo feela, eupša go feta kgateletšego e tlwaelegilego ya mošomo wa letšatši le letšatši. Go lapa kudu go akaretša go dula o nolegile moko, go ikwa o ferekane kudu le go hloka maatla. Gantši batho bao ba lapilego kudu ga ba sa rata mošomo wa bona, ga ba sa na matla a go šoma gomme ga ba sa tšweletša. Dinyakišišo gape di re go lapa kudu go ka bakela motho malwetši a maikwelo le a mmele.
Go lapa kudu go bakwa ke’ng? Gantši sebaki ke mošomo o montši. Ka baka la mathata a tša ikonomi, bahiri ba bangwe ba nyaka gore bašomi ba šome diiri tše dintši, gomme ka dinako tše dingwe ba šomela tšhelete e nyenyane. Ka baka la thekinolotši ba bangwe ba dula ba šoma, gomme ga ba sa kgona go dira phapano magareng ga nako ya mošomo le ya motho ka noši. Go ba bangwe, go tšhaba go felelwa ke mošomo, go palelwa ke go laola mošomo goba go se swarwe ka toka, di tlaleletša go lapeng kudu. Dibaki tše dingwe ke diphapano le bašomigotee goba go se tsebe dilo tšeo di tlago pele bophelong.
Motho a ka ipakela go lapa kudu. Ka ge ba bangwe ba phegelela maemo a itšego le mogolo o montši, ba ikokeletša mošomo. Batho ba bjalo ba ka ikhwetša ba na le mošomo o montši gomme seo sa dira gore ba lape kudu.
Ge e ba o lapišitšwe ka mo go feteletšego ke mošomo, o ka thušwa ke’ng? Ke therešo gore go ka bonagala go sa kgonege go dira diphetogo ge e ba o ikhwetša o le ka tlase ga maemo ao o sa kgonego go a laola. Lega go le bjalo, ela hloko megato e mene e latelago yeo e ka thušago motho go lebeletšana le go lapa kudu. O ka ba o na le ditharollo tše dintši go feta kamoo o naganago.
1. HLAHLOBA DILO TŠEO DI TLAGO PELE BOPHELONG.
Ke’ng seo se lego bohlokwa kudu go wena? Batho ba bantši ba etiša pele malapa a bona le go phela gabotse mmeleng. Gantši go thata go etiša pele dilo tše ge o lapile kudu.
Ge o tseba dilo tšeo di tlago pele bophelong, o itokišeletša go dira diphetho tše thata le go amogela go lahlegelwa ke se sengwe gore o hwetše se sengwe. Ka mohlala, mohlomongwe o a lemoga gore mošomo wa gago o tla dira gore o feleletše o lapa kudu. Lega go le bjalo o ipotša gore, ‘Nka se kgone go tlogela mošomo goba go šoma diiri tše dinyenyane; ke hloka tšhelete!’ Ke therešo gore batho ka moka ba nyaka tšhelete, eupša o nyaka bokae le gona o ikemišeditše go lahlegelwa ke dilo dife tše bohlokwa gore o e hwetše?
Phema kgateletšo ya go ekiša seo ba bangwe ba se tšeago se le bohlokwa. Dilo tšeo wena le mothwadi wa gago le di tšeago di le bohlokwa ga di swane. Ba bangwe ba kgetha go etiša mošomo pele maphelong a bona, eupša seo ga se bolele gore le wena o swanetše go dira se se swanago.
MOLAO WA MOTHEO WA BEIBELE: “GAEŠITA LE GE MOTHO A ATETŠWE KE DILO, FELA BOPHELO BJA GAGWE GA BO TLIŠWE KE DILO TŠE A NAGO LE TŠONA.”—LUKA 12:15
2. NOLOFATŠA BOPHELO BJA GAGO.
E le gore o fokotše kgateletšego le go ba le nako ya dilo tšeo ruri e lego tše bohlokwa go wena, mohlomongwe o ka nagana ka go šoma diiri tše dinyenyane, ka go kgopela mothwadi wa gago gore a fokotše mošomo wa gago goba mohlomongwe o ka phetha ka go nyaka mošomo o mongwe. Go sa šetšwe phetho yeo o e dirago, go tla nyakega gore o fetoše tsela yeo o dirišago tšhelete le mokgwa wa gago wa bophelo. Se se a kgonega, e bile se ka no ba se se thata go etša kamoo o bego o nagana ka gona.
Dinageng tše dintši, batho bao ba tshwenyegilego ka go reka le go rekiša, ba fetiša kgopolo ya gore lethabo le tlišwa ke tšhelete le dithoto. Eupša therešo ke gore ga go bjalo. Go phela bophelo bjo bonolo go go nea tokologo le kgotsofalo. E le gore o itokišeletše phetogo e bjalo, go nyakega gore o fokotše ditshenyagalelo le go boloka tšhelete. Leka go fokotša goba go fediša dikoloto. Boledišana le ditho tša lapa la gago mabapi le go nyakega ga go dira diphetogo, gomme o kgopele thekgo ya bona.
MOLAO WA MOTHEO WA BEIBELE: “GE RE NA LE DIJO LE DIAPARO RE TLA KGOTSOFALA KA TŠONA.”—1 TIMOTHEO 6:8
3. TSEBA GORE KE NENG O KA GANAGO MOŠOMO.
Boledišana le mothwadi wa gago ge e ba o newa mošomo o montši kudu goba o na le bothata bjo bo tšwelago pele mošomong. Ge e ba go kgonega, etla ka ditšhišinyo tšeo di kgotsofatšago wena le mothwadi wa gago. Kgonthišetša mothwadi wa gago gore o ikemišeditše go šoma, gomme o mo hlalosetše seo o tlago go se dira; eupša mmotše ka mo go kwagalago e bile o tiile ka seo o ka se kgonego go se dira.
Eba le ponelopele gomme o be le tekatekano. Ge e ba o nyaka go fokoletšwa mošomo, mothwadi wa gago o tla nyaka gore o amogele mogolo o monyenyane. Letela dikotsi tše bjalo ka go lahlegelwa ke mošomo gomme o tsebe gore o tlo dira eng. Gopola gore go kaone go nyaka mošomo o mongwe mola o sa šoma.
Le ge wena le mothwadi wa gago le fihleletše phetho ya gore o tla šoma bjang, o sa dutše o ka gapeletšwa go šoma ka mo go oketšegilego. O ka thušwa ke’ng go dula o kgomaretše phetho ya gago? Ka go se fetole seo le kwanego ka sona. Ge o dira bjalo o tla ba le matla a go botša mothwadi wa gago go dira se se swanago, go akaretša le go newa tekanyo ya mošomo wo le kwanego ka yona.
MOLAO WA MOTHEO WA BEIBELE: “ANKE ‘EE’ YA LENA E BE EE, ‘AOWA’ YA LENA E BE AOWA.”—MATEO 5:37
4. IPHE NAKO YA GO KHUTŠA.
Le ge mošomo wa gago o se na mathata a magolo, o sa dutše o ka gateletšega, wa šoma le batho ba hlogothata le go ba le maemo ao a sa thabišego. Ka gona iphe nako e lekanego ya go khutša le go itapološa. Gopola gore ga go nyakege tšhelete e ntši gore wena le lapa la gago le itapološe.
Ntle le mošomo, dira segwera le batho ba bangwe gomme o pheme go itheta ka mohuta le tekanyo ya mošomo woo o o dirago. Ka baka la’ng? Puku ya Your Money or Your Life e re: “Seo o lego sona se feta kgole mošomo wa gago.” Ge e ba seriti sa gago se tlišwa ke mošomo, gona o tla thatafalelwa ke go laola nako yeo mošomo wa gago o go jelago yona.
MOLAO WA MOTHEO WA BEIBELE: “SEATLA SE SE TLETŠEGO KHUTŠO SE PHALA DIATLA TŠE PEDI TŠE DI TLETŠEGO BOITAPIŠO GOTEE LE GO KITIMIŠA PHEFO.”—MMOLEDI 4:6
Na o ka kgona go dira diphetogo tše di nyakegago bakeng sa go lebeletšana ka katlego le go lapa kudu? Ee, o ka kgona. Anil, yo go boletšwego ka yena mathomong a sehlogo se, o kgonne go dira bjalo. O re: “Ke ile ka ikgokaganya le mothwadi wa ka wa nakong e fetilego ke kgopela go mo šomela gape, gomme o ile a dumela. Ke be ke na le dihlong tša go lebelela bao nkilego ka šoma le bona ka ge ke ile ka ba botša gore ke yo ‘nyaka mafulo a matala.’ Ke ile ka swanelwa ke go amogela mogolo o monyenyane. Eupša ke ile ka ba le khutšo ya monagano, e bile ka hwetša nako e ntši ya go ba le ba lapa la ka le ya go dira dilo tše dingwe tše bohlokwa.”
Ithute ka mo go oketšegilego
Katlego ya Kgonthe ke Eng?
Go na le mohuta wa katlego wo o lego kotsi go feta go palelwa.
Na Bophelo bja ka bo na le Morero?
Batho ba bantši ba nagana gore tšhelete le botumo ke dilo tše di tlago pele bophelong, eupša ge e le gabotse go na le se se fetago seo.

robotstxt: allowed

filter: keep


text:
MOROKAMI (KGATIŠO E ITHUTWAGO) OCTOBER 2016
Tokollo ye e na le dihlogo tšeo di tlago go ahlaahlwa ka November 28 go ya go December 25, 2016.
Go Lwela go Ekiša Mehlala e Mebotse
Kgothatšo e tšwago go Mokriste yo a godilego moyeng e ka thuša ba bangwe go ipeela dipakane tše dibotse le go leka go di fihlelela. Thomas McLain o hlalosa kamoo ba bangwe ba ilego ba mmeela mehlala e mebotse le kamoo yena ka morago a ilego a lwela go thuša ba bangwe.
‘Le se ke la Lebala go Amogela Batho Bašele’
Modimo o lebelela bjang batho bašele? O ka thuša bjang batho ba go tšwa dinageng tše dingwe gore ba ikwe ba lokologile ge ba fihla phuthegong ya geno?
Itlhokomele Moyeng ge o Hlankela Tšhemong ya Leleme Lešele
Go itlhokomela moyeng le go hlokomela ba lapa la gago e swanetše go ba selo seo se tlago pele go Bakriste ka moka. Lega go le bjalo, ge e ba o hlankela tšhemong ya leleme lešele, o lebana le ditlhohlo tše itšego.
Na o “Lota Bohlale”?
Bohlale, tsebo le kwešišo di fapana bjang? Go tseba karabo go ka hola e le ruri.
Tiiša Tumelo ya Gago Dilong Tšeo re di Holofeditšwego
Re ka kgothatšwa kudu ke mehlala e mentši ya batho ba kgale le ba mehleng yeno bao ba ilego ba bontšha tumelo. O ka dira eng gore tumelo ya gago e dule e tiile?
Bontšha Tumelo Dikholofetšong tša Jehofa
Ge e le gabotse tumelo ke eng? Le gona, o ka e bontšha bjang?
Na o be o Tseba?
Roma e ile ya nea babuši ba Bajuda tokologo e kaakaang kua Judea lekgolong la pele la mengwaga? Le gona, Na ke therešo gore mehleng ya bogologolo motho o be a ka bjala mefoka tšhemong ya motho yo mongwe?


text:
Go Kgomarela Boemo bja Rena re le “Badudi ba Nakwana”
“Ke le kgothatša le le badiiledi le bile le le badudi ba nakwana gore le tšwele pele le ila dikganyogo tša nama.”—1 PET. 2:11.
1, 2. Petro o be a bolela ka bomang ge a diriša polelwana “ba ba kgethilwego,” gomme ke ka baka la’ng a ile a ba bitša “badudi ba nakwana”?
NYWAGA e ka bago e 30 ka morago ga ge Jesu a rotogetše legodimong, moapostola Petro o ile a ngwalela “badiiledi ba ba gašanego gohle Ponto, Galatia, Kapadokia, Asia le Bithinia.” Le gona o ile a ba bitša gore ke “ba ba kgethilwego.” (1 Pet. 1:1) Go molaleng gore ka go diriša polelwana “ba ba kgethilwego,” Petro o be a bolela ka bao ba bego ba tloditšwe ka moya o mokgethwa go swana le yena e bile ba ‘tswetšwe lefsa kholofelong e phelago’ gore ba yo buša le Kriste magodimong. (Bala 1 Petro 1:3, 4.) Eupša ke ka baka la’ng ka morago ga moo a ile a bitša bakgethwa bao gore ke “badiiledi . . . le badudi ba nakwana”? (1 Pet. 2:11) Le gona seo se bolela’ng go rena lehono mola e le gore mo e ka bago o tee feela go Dihlatse tše 650 tše mafolofolo go dikologa lefase o bolela gore ke motlotšwa?
2 E be e le selo sa maleba gore batlotšwa ba lekgolong la pele la nywaga ba bitšwe “badudi ba nakwana.” Go etša ge seo e le therešo ka mašaledi a sehlopha seo ao a phelago lehono, ba be ba ka se be mo lefaseng ka mo go sa felego. Moapostola Paulo, yoo ka boyena e bego e le setho sa “mohlatswana” wo o tloditšwego o hlalositše gore: “Re baagi ba legodimong. Re letile ka go fagahla mophološi wa rena go tšwa moo, e lego Morena Jesu Kriste.” (Luka 12:32; Bafil. 3:20) Ka ge batlotšwa e le “baagi ba legodimong,” ge ba ehwa ba tloga lefaseng go yo hwetša selo se sekaone kudu, e lego bophelo bja go se hwe legodimong. (Bala Bafilipi 1:21-23.) Ka gona, go be go ka bolelwa ka bona ka tsela ya kgonthe gore ke “badudi ba nakwana” lefaseng leo le laolwago ke Sathane.
3. Ke potšišo efe yeo ga bjale e rotagago ka “dinku tše dingwe”?
3 Eupša go thwe’ng ka “dinku tše dingwe”? (Joh. 10:16) Na ga di na kholofelo e theilwego Mangwalong ya go ba badudi ba sa ruri ba mo lefaseng? Ee, lefase e tla ba legae la tšona ka mo go sa felego! Lega go le bjalo, le tšona ga bjale di ka lebelelwa e le badudi ba nakwana. Ka kgopolo efe?
“TLHOLO YOHLE E TŠWELA PELE E TSETSELA”
4. Ke eng seo baetapele ba lefase ba palelwago ke go se thibela?
4 Ge feela tshepedišo ye e kgopo ya Sathane e dumelelwa gore e tšwele pele e le gona, batho ka moka, go akaretša le Bakriste, ba tla dula ba kwešwa bohloko ke ditlamorago tša go rabela ga Sathane go Jehofa. Re bala go Baroma 8:22 gore: “Re tseba gore tlholo yohle e tšwela pele e tsetsela gotee gomme e ekwa bohloko gotee go fihla bjale.” Baetapele ba lefase, borathutamahlale le batho bao ba thušago bao ba tlaišegago, ga ba kgone go thibela seo, gaešita le ge ba dira sohle seo ba ka se kgonago gore ba lokiše maemo.
5. Ke mogato ofe woo ba dimilione ba o gatilego go tloga ka 1914, gona ka baka la’ng?
5 Ka gona, go tloga ka 1914, ba dimilione ba ikgethetše go ba balata ba Kgoši yeo Modimo a e beilego sedulong sa bogoši, e lego Kriste Jesu. Ga ba dume go ba karolo ya tshepedišo ya lefase la Sathane. Ga ba nyake go thekga lefase la Sathane. Go e na le moo, ba diriša maphelo a bona le dilo tša bona go thekga Mmušo wa Modimo, e bile ba dira seo o se nyakago.—Baroma 14:7, 8.
6. Ke ka kgopolo efe Dihlatse tša Jehofa di ka bitšwago badiiledi?
6 Ee, Dihlatse tša Jehofa di kwa melao ya mebušo dinageng tša ka godimo ga tše 200, le gona go sa šetšwe gore di dula kae, di swana le badiiledi. Di dula di kgomaretše boemagare ditabeng tša dipolitiki le tša leago tša mehleng yeno. Ka wona motsotso wo, di ipona e le baagi ba lefase le lefsa, e lego leo Modimo a le holofeditšego. Di thabišwa ke go bona gore matšatši a tšona a go ba badudi ba nakwana lefaseng le leo le sa phethagalago a kgauswi kudu le go fela.
7. Bahlanka ba Modimo ba tla ba bjang badudi ba sa ruri, le gona kae?
7 Kgauswinyane Kriste o tla diriša matla a gagwe go fediša tshepedišo e kgopo ya Sathane. Mmušo o phethagetšego wa Kriste o tla fediša sebe le manyami lefaseng. O tla fediša mašaledi ka moka a bonagalago le a sa bonagalego a borabele bja go lwantšha bogoši bjo bo swanetšego bja Jehofa. Bahlanka ba botegago ba Modimo ba tla kgona go ba badudi ba sa ruri lefaseng la Paradeise. (Bala Kutollo 21:1-5.) Ka gona, ka kgopolo e feletšego tlholo e tla ba ‘e lokolotšwe bokgobeng bja tshenyego gomme e na le tokologo ya letago ya bana ba Modimo.’—Baroma 8:21.
KE ENG SEO SE LETETŠWEGO GO BAKRISTE BA THEREŠO?
8, 9. Hlalosa seo Petro a bego a bolela ka sona ge a bolela ka go “ila dikganyogo tša nama.”
8 Petro o hlalosa seo se letetšwego go Bakriste ge a tšwela pele ka go bolela gore: “Baratiwa, ke le kgothatša le le badiiledi le bile le le badudi ba nakwana gore le tšwele pele le ila dikganyogo tša nama, tšeo di lwantšhanago le moya.” (1 Pet. 2:11) Mathomong keletšo yeo e be e lebišitšwe go Bakriste ba tloditšwego, eupša e sa dutše e šoma le go dinku tše dingwe tša Jesu.
9 Dikganyogo tše dingwe ga di na bothata ka botšona, ge e ba di kgotsofatšwa ka tsela yeo Mmopi a laetšego ka yona. Ge e le gabotse, di dira gore bophelo bo thabiše. Ka mohlala, go na le dikganyogo tša tlhago tša gore re thabele dijo le dino, re tšee karolo medirong e lapološago gotee le go thabela bogwera bjo bo agago. Gaešita le kganyogo ya go thabela ga motho dikopano tša botona le botshadi le molekane wa gagwe wa lenyalo ke selo sa maleba. (1 Bakor. 7:3-5) Lega go le bjalo, go molaleng gore Petro o be a bolela ka “dikganyogo tša nama” tšeo di “lwantšhanago le moya.” Go bontšha gabotse seo se bego se bolelwa mo, diphetolelo tše dingwe tša Beibele di re ke “ditumo tša nama” (King James Version) goba “dikganyogo tša sebe” (New International Version). Ka gona, go molaleng gore kganyogo le ge e le efe ya motho yeo e lwantšhanago le morero wa Jehofa le yeo e ka senyago tswalano ya gagwe e botse le Modimo e swanetše go phengwa. Ge e ba Mokriste a sa dire bjalo, gona kholofelo ya gagwe ya gore a dule a phela e ka ba kotsing e kgolo.
10. Ke melaba efe yeo Sathane a e dirišago go dira gore Bakriste e be karolo ya lefase?
10 Pakane ya Sathane ke go fokodiša boikemišetšo bja Bakriste ba therešo bja gore ba ipone e le “badudi ba nakwana” tshepedišong ya gona bjale. Kganyogo ya go rata dilo tše di bonagalago, kgoketšo ya boitshwaro bjo bo gobogilego, kgogedi ya go ba le maemo, moya wa batho wa “nna pele” le tutuetšo ya botšhaba—tše ka moka ke melaba ya Sathane gomme re swanetše go e tseba. Ge e ba re ikemišetša go phema dikganyogo tše tše mpe tša nama, re bontšha gabotse gore ga re nyake go ba karolo ya lefase le kgopo la Sathane. Re bontšha bohlatse bja gore re fo ba re dula go lona ka nakwana. Seo re tlogago re se nyaka le seo re se phegelelago ke gore re be badudi ba sa ruri lefaseng le lefsa la Modimo la go loka.
BOITSHWARO BJO BOBOTSE
11, 12. Ka dinako tše dingwe batho bašele ba lebelelwa bjang, gomme ke’ng seo se ka bolelwago ka Dihlatse tša Jehofa?
11 Petro o tšwetša pele tlhaloso ya gagwe ya seo se letetšwego go Bakriste bao e lego “badudi ba nakwana” ka go bolela go temana 12 gore: “Dulang le itshwere gabotse gare ga ditšhaba, gore ge ba le latofatša ba re le badirabobe, ba be dihlatse tše di bonago ka mahlo mediro ya lena e mebotse, gomme ka baka la seo, ba tagafatše Modimo letšatšing la go lekola ga gagwe.” Bašele, e lego badudi ba nakwana nageng yeo e sego ya gabo bona, ka dinako tše dingwe ba bolelwa gampe. Ka dinako tše dingwe go ka tšewa gore ke badirabobe, e le feela ka gobane ba sa swane le baagišani ba bona. Polelo ya bona, ditiro tša bona, moaparo wa bona, mohlomongwe go akaretša le ponagalo ya bona, di ka ba di fapane le tša ba bangwe. Eupša ge ba dira dilo tše dibotse, ke gore, ge e ba ba itshwere gabotse, dilo tše mpe tšeo batho ba bangwe ba di bolelago ka bona di feleletša e le lefeela.
12 Ka mo go swanago, Bakriste ba therešo ba fapane le bontši bja baagišani ba bona dilong tše itšego tše bjalo ka polelo goba dilo tšeo ba kgethago go ithabiša ka tšona. Gantši tsela yeo ba aparago ka yona le go itokiša e dira gore ba fapane le bontši bja bao ba dulago tikologong ya gabo bona. Ka dinako tše dingwe go ba ga bona ba fapanego le ba bangwe ka ditsela tšeo go boletšwego ka tšona go ile gwa dira gore batho bao ba sa tsebego therešo ka bona ba ba latofatše ka gore ke badirabobe. Lega go le bjalo, batho ba bangwe ba ka reta tsela yeo ba phelago ka yona.
13, 14. Bohlale bo ‘hlatselwa bjang ka mediro ya bjona’? Bontšha.
13 Ee, boitshwaro bjo bobotse bo ka dira gore go bolelwa ga bona gampe e be ga lefeela. Gaešita le Jesu, e lego motho a nnoši yo a ilego a botegela Modimo ka mo go feletšego, o ile a latofatšwa ka maaka. Ba bangwe ba ile ba ba ba mmitša “motho wa sejagobe le yo a lemaletšego beine, mogwera wa balekgetho le badiradibe.” Lega go le bjalo, therešo ke gore tsela ya gagwe e bohlale ya go phela ka go hlankela Modimo e ile ya dira gore dipolelo tšeo tša gore ke modirabobe e be tša lefeela. Jesu o itše: “Bohlale bo hlatselwa ka mediro ya bjona gore bo lokile.” (Mat. 11:19) Seo ke therešo le lehono. Ka mohlala, baagišani ba bangwe ba nagana gore bana babo rena le dikgaetšedi bao ba hlankelago kua Bethele ya Selters, Jeremane, ga ba kwešišege. Eupša ramotse o ile a bolelela Bakriste bao ka gore: “Dihlatse tšeo di hlankelago moo di phela ka tsela ya tšona, eupša ke tsela yeo e sa šitišanego le gatee le maphelo a badudi ba bangwe ba motse.”
14 Morago bjale go sa tšwa go fihlelelwa phetho e swanago ka Dihlatse tša Jehofa tšeo di dulago Moscow, Russia. Di be di latofaditšwe ka maaka ka ditiro tše mmalwa. Ke moka ka June 2010, Kgorokgolo ya Yuropa ya Ditshwanelo tša Batho kua Strasbourg, Fora, e ahlotše ka gore: “Kgoro e hwetša gore go tsenatsenana ga [Moscow] le ditshwanelo tša baipelaetši tokologong ya bona ya bodumedi le ya go bokana gotee ga go molaong. Dikgoro tša tikologo ga se tša tšweletša mabaka a ‘kwagalago le a lekanego’ go bontšha gore baipelaetši” ba na le molato, mohlomongwe wa go senya malapa, go tutueletša batho go ipolaya goba go gana go alafša dipetlele. Ka gona, “thibelo yeo e bego e beilwe ke dikgoro tša tikologong ya bona e be e le e šoro kudu ka baka la go ba thata ga melao ya dikgoro tšeo le go gatelelwa ga bona ka ditsela tšohle gore ba se dire seo ba bego ba nyaka go se fihlelela.”
GO IKOKOBELETŠA BALAODI KA MO GO SWANETŠEGO
15. Ke molao ofe wa motheo wa Beibele woo Bakriste ba therešo lefaseng ka bophara ba o latelago?
15 Dihlatse tša Jehofa kua Moscow—gaešita le lefaseng ka bophara—di phethagatša le senyakwa se sengwe sa Bakriste seo Petro a boletšego ka sona. O ngwadile gore: “Ka baka la Morena, ikokobeletšeng bohle bao e lego balaodi, e ka ba e le go kgoši ka ge e le yo mogolo goba go babuši.” (1 Pet. 2:13, 14) Gaešita le ge Bakriste ba therešo e se karolo ya lefase le kgopo, ba ikokobeletša ka go rata balaodi ba mebušo bao ba lego “maemong a bona a lekanyeditšwego,” feela bjalo ka ge Paulo a ba laetše.—Bala Baroma 13:1, 5-7.
16, 17. (a) Ke’ng seo se hlatselago gore ga re lwantšhe mebušo? (b) Ke’ng seo baetapele ba dipolitiki ba se lemogilego?
16 Ge Dihlatse tša Jehofa di itshwara gabotse e le “badudi ba nakwana” tshepedišong ye, ga di dire seo e le ka gobane di nyaka go lwantšha mmušo goba go sola batho ba bangwe; le gona ga di lwantšhe batho bao ba kgethago ditsela tše itšego tša dipolitiki goba tša leago. Go fapana le dihlopha tše dingwe tša madumedi, Dihlatse tša Jehofa di phema go tsenatsenana le ditaba tša dipolitiki. Le ka mohla ga di leke go botša babuši ba ditšhaba gore ba fetoše tsela yeo ba laolago batho. Le gatee ga di ke di nagana go senya khutšo ya setšhaba goba go se latele melao ya mebušo!
17 Ge Bakriste ba theetša balaodi ka go latela keletšo ya Petro ya gore ba ‘godiše kgoši,’ seo se ra gore ba hlompha balaodi bao ba lego maemong ao. (1 Pet. 2:17) Ka dinako tše dingwe, balaodi ba lemogile gore ga ba na lebaka le le kwagalago la go tšhoga Dihlatse tša Jehofa. Ka mohlala, radipolitiki wa Mojeremane e lego Steffen Reiche, yoo gape e kilego ya ba setho sa kabinete seleteng sa Brandenburg gomme ka morago a ba palamenteng ya Jeremane, o itše: “Boitshwaro bja Dihlatse tša Jehofa dikampeng le dikgolegong bo bonagaditše dika tše bohlokwahlokwa tšeo di nyakegago lehono go swana le ge di be di nyakega mehleng e fetilego e le gore mmušo wa rena o tšwele pele o buša ka katlego: dika tšeo ke go ema ga tšona di tiile ge di be di lwantšhwa ke SS gotee le kwelobohloko yeo di e bontšhitšego bagolegwagotee le tšona. Ka baka la dilo tše sehlogo tšeo di dirwago bašele gotee le batho bao ba ganetšago dikgopolo tša ba bangwe tša dipolitiki, go tloga go le bohlokwa gore moagi yo mongwe le yo mongwe wa naga ya rena a bonagatše dika tšeo.”
GO BONTŠHA LERATO
18. (a) Ke ka baka la’ng go se boima gore re rate mokgatlo ka moka wa bana babo rena? (b) Ke’ng seo ba bangwe bao e sego Dihlatse ba se boletšego?
18 Moapostola Petro o ngwadile gore: “Ratang mokgatlo wohle wa bana babo rena, boifang Modimo.” (1 Pet. 2:17) Dihlatse tša Jehofa di na le poifo e swanetšego ya go boifa go nyamiša Modimo, gomme se ke lebaka le lengwe la gore di šušumeletšege go dira thato ya gagwe. Di thabela go hlankela Jehofa e le karolo ya mokgatlo wa lefase ka bophara wa bana babo rena le dikgaetšedi bao ba nago le kganyogo e swanago. Ka gona, go ‘rata ga tšona mokgatlo wohle wa bana babo tšona’ go itlela feela. Lerato le bjalo, e lego leo le hwetšwago ga boima lefaseng la lehono leo le nago le boithati, gantši le makatša bao e sego Dihlatse. Ka mohlala, ka 2009 kopanong ya ditšhabatšhaba ya kua Jeremane, mosepetšabaeng yo mongwe yo a šomelago khamphani e nngwe ya Amerika o ile a makatšwa ke lerato le thušo tšeo Dihlatse di ilego tša di bontšha baemedi ba ba tšwago dinageng dišele. O boletše gore bophelong bja gagwe ka moka bja ge a šoma e le mosepetšabaeng, o be a thoma go bona mohlolo wa mohuta woo. Ka morago yo mongwe wa Dihlatse o boletše ka taba yeo gore: “Tšohle tšeo a di boletšego ka rena o be a di bolela a maketše e bile a kgahlegile.” Na o kile wa kwa karabelo e swanago le yeo go batho bao ba bego ba lebeletše Dihlatse kopanong yeo o bego o le go yona?
19. Ke’ng seo re ikemišeditšego go se dira, gona ka baka la’ng?
19 Ka ditsela ka moka tšeo go boletšwego ka tšona ka mo godimo—le tše dingwe tše dintši—Dihlatse tša Jehofa di bontšha gore ka tsela ya kgonthe, e tloga e le “badudi ba nakwana” tshepedišong ya gona bjale ya Sathane. Le gona di ikemišeditše ka lethabo gore di tšwele pele e le badudi ba nakwana. Kholofelo ya tšona ya gore kgauswinyane e tla ba badudi ba sa ruri lefaseng le lefsa la Modimo la go loka ke e matla e bile ke e tiilego. Na o fagahletše go bona seo?


text:
November 28–
December 4
SEFELA SA DIFELA 1-8
Kopelo 106 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Ngwanenyana wa Moshulami ke Mohlala wo re Swanetšego go o Ekiša”: (10 mets.)
[Bapala bidio ya Matseno a Sefela sa Difela.]
Sef 2:7; 3:5
—Moshulami o be a ikemišeditše go letela motho yo yena a tlago go mo rata e le ka kgonthe (w15 1/15 31 ¶11-13)
Sef 4:12; 8:8-10
—O ile a dula a botega e bile a itshwere gabotse ge a be a letile (w15 1/15 32 ¶14-16)
-
Go Epa Matlotlo a Moya: (8 mets.)
Sef 2:1
—Ke dika dife tšeo di ilego tša tlaleletša botseng bja Moshulami? (w15 1/15 31 ¶13)
Sef 8:6
—Ke ka baka la’ng leratorato le hlaloswa e le “kgabo ya Jah”? (w15 1/15 29 ¶3; w06 11/15 20 ¶6)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Sef 2:1-17
DIRA SOHLE BODIREDING
Leeto la Pele: (2 mets. goba ka tlase ga moo) bh—Diriša bidio ya Ke ka Baka la Eng o Swanetše go Ithuta Beibele? go sepedišetša motho puku ye. (Hlokomela: O se ke wa bapala bidio ye ge o dira pontšho.)
Leeto la go Boela: (4 mets. goba ka tlase ga moo) bh
—Laletša motho yoo go tla dibokeng.
Thuto ya Beibele: (6 mets. goba ka tlase ga moo) bh 29-31 ¶8-9
BOPHELO BJA BOKRISTE
Kopelo 115
“Bafsa ba a Botšiša
—Na ke Loketše go Ratana?”: (9 mets.) Polelo yeo e theilwego sehlogong se se rego “Bafsa ba a Botšiša—Na ke Loketše go Ratana?” (Eya go jw.org/nso, o lebelele ka tlase ga DITHUTO TŠA BEIBELE > BAFSA.)
Na ke Lerato Goba go Tšeega Maikwelong?: (6 mets.) Bapala bidio ya go hlalosa taba ka go thala diswantšho ye e rego Na ke Lerato Goba go Tšeega Maikwelong? ke moka ka morago ga moo le e ahlaahleng. (Eya go JW Library, o lebelele ka tlase ga MEETINGS, o kgotle leswaonyana leo le lego kua godimo la show media goba eya go Kgašo ya JW gomme o lebelele ka tlase ga DITHUTO TŠA BEIBELE > BAFSA.)
Thuto ya Beibele ya Phuthego: (30 mets.) kr kgao. 4 ¶16-23 le lepokisi go “Mmušo wa Modimo ke wa Kgonthe Gakaaka’ng go Wena?”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 34 le Thapelo


text:
Beibele e Re’ng ka Keresemose?
Karabo ya Beibele
Beibele ga e re nee letšatši la go belegwa ga Jesu, goba go bolela gore re swanetše go le keteka. Bjalo ka ge Cyclopedia ya McClintock le Strong e bolela: “
Go binwa ga Keresemose ga se taelo e tšwago go Modimo, goba yeo e hwetšwago ka go Testamente e Mpsha.”
Go e na le moo, go hlahlobja ga histori ya Keresemose go utollotše gore e thomile meletlong ya bodumedi ya boheitene. Beibele e bontšha gore ga re kgahliše Modimo ge e ba re mo rapela ka tsela yeo a sa e amogelego.—Ekisodo 32:5-7.
Histori ya metlwae ya Keresemose
Go keteka letšatši la matswalo a Jesu: “
Bakriste ba lekgolong la pele la nywaga ga se ba ka ba keteka matswalo [a Jesu] ka gobane ba be ba lebelela go ketekwa ga matswalo a motho e le motlwae wa boheitene.”—The World Book Encyclopedia.
December 25: Ga go na bohlatse bja gore Jesu o belegwe ka letšatši le. Mohlomongwe baetapele ba kereke ba ile ba kgetha letšatši le gore le sepedišane le menyanya ya boheitene yeo e bego e swarwa letšatšing le lekopana la marega goba nakong yeo.
Go fana dimpho, go ja, go keteka: The Encyclopedia Americana e re: “
Saturnalia, e lego moletlo wa Baroma wo o ketekwago magareng ga December, e ile ya thula tsela bakeng sa metlwae e mentši ya go ithabiša ka Keresemose. Ka mohlala, monyanya wo o dirile gore go jewe, go fanwe dimpho le go tšhuma dikerese ka tsela e feteletšego.” Encyclopædia Britannica e bolela gore “
mešomo ka moka le dikgwebo di be di emišwa” nakong ya Saturnalia.
Mabone a Keresemose: Go ya ka The Encyclopedia of Religion, Mayuropa a be a kgabiša dintlo tša ona “
ka mabone le botala bja mehuta ka moka” e le ge a keteka letšatši le lekopana la marega le go lwantšha meoya e mebe.
Sehlare sa mistletoe, sehlašana sa holly: “
Baruti ba ma-Celt ba be ba dumela gore sehlare sa mistletoe se be se na le matla a itšego. Sehlašana sa holly seo se dulago e le se setala se be se rapelwa e le kholofetšo ya go boa ga letšatši.”—The Encyclopedia Americana.
Sehlare sa Keresemose: “
Borapedi bja sehlare, bjoo bo bego bo tlwaelegile baheiteneng ba Mayuropa bo ile bja tšwela pele le ka morago ga gore ba fetogele Bokristeng.” Tsela e nngwe yeo e dirilego gore go rapela sehlare go ate ke motlwae wa “
go bea sehlare sa Yule mojako goba ka ngwakong matšatšing a maikhutšo a magareng ga marega.”—Encyclopædia Britannica.
Ithute ka mo go oketšegilego
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.
Ke ka Baka La’ng Dihlatse tša Jehofa di sa Keteke Keresemose?
Batho ba bantši ba keteka Keresemose go sa šetšwe gore e theilwe kae. Ithute lebaka leo Dihlatse tša Jehofa di sa e ketekego.


text:
KGAOLO 38
Johane o Nyaka go Ikwela go Jesu
JOHANE MOKOLOBETŠI O BOTŠIŠA KA TEMA YEO E KGATHWAGO KE JESU
JESU O RETA JOHANE
Johane Mokolobetši o na le lebaka le e ka bago ngwaga a le kgolegong. Lega go le bjalo, o kwa ka mediro e kgahlišago ya Jesu. Akanya kamoo Johane a ikwago ka gona ge barutiwa ba gagwe ba mmotša gore Jesu o tsošitše morwa wa mohlologadi kua Naini. Lega go le bjalo, Johane o nyaka go ikwela ka boyena go Jesu ka seo se bolelwago ke dilo tše ka moka. Ka gona Johane o roma barutiwa ba gagwe ba babedi. Gore ba yo dira’ng? Ba swanetše go yo botšiša Jesu, ba re: “Na ke wena Yo a Tlago goba na re swanetše go letela yo mongwe?”—Luka 7:19.
Na yeo e kwagala e le potšišo e tlabago? Johane ke monna yo a ineetšego yoo, ge a be a kolobetša Jesu mo e nyakilego go ba nywaga e mebedi e fetilego, a bonego moya wa Modimo o theogela godimo ga Jesu gomme a kwa lentšu la Modimo la go mo amogela. Ga re na lebaka la go nagana gore tumelo ya Johane e thomile go fokola. Ge e ba go le bjalo, gona Jesu o be a ka se rete Johane bjalo ka ge a mo reta lebakeng le. Eupša ge e ba Johane a sa belaele, ke ka baka la’ng a botšiša Jesu potšišo ye?
Johane a ka fo ba a nyaka kgonthišetšo e tšwago go Jesu ka go lebanya ya gore ke yena Mesia. Se se tla matlafatša Johane ge a dutše a tlaišega kgolegong. Le gona go bonagala potšišo ya Johane e na le kwešišo e oketšegilego. O tlwaelane le diporofeto tša Beibele tšeo di bontšhago gore Motlotšwa wa Modimo o swanetše go ba kgoši le mophološi. Lega go le bjalo, dikgwedi tše dintši ka morago ga ge Jesu a kolobeditšwe, Johane o kgolegong. Ka gona Johane o botšiša ge e ba go na le yo mongwe yo a tlago, yo go ka thwego o hlatlama Jesu, yoo a tlago go phethagatša ka botlalo dilo tšohle tšeo go boletšwego e sa le pele gore Mesia o tla di fihlelela.
Go e na le gore a fo botša barutiwa ba Johane a re: ‘Ke therešo gore ke nna Yo a Tlago,’ Jesu o nea bohlatse bja gore o thekgwa ke Modimo ka go fodiša batho ba bantši bao ba nago le malwetši a mehuta ka moka gotee le mefokolo. Ke moka o botša barutiwa o re: “Sepelang le yo begela Johane se le se kwago le se le se bonago le re: Difofu di boetše di a bona, dihlotša di a sepela, balephera ba a hlwekišwa, difoa di a kwa, bahu ba a tsošwa gomme badiidi ba tsebišwa ditaba tše dibotse.”—Mateo 11:4, 5.
Potšišo ya Johane e ka ba e bolela gore go letetšwe gore Jesu o tla dira mediro e fetago ya bjale le gore mohlomongwe o tla lokolla Johane kgolegong. Lega go le bjalo, Jesu o botša Johane gore a se letele mehlolo e fetago yeo ge e le gabotse a e dirago.
Ge barutiwa ba Johane ba sepela, Jesu o kgonthišetša lešaba gore Johane ga e fo ba moporofeta. Ke “motseta” wa Jehofa yo go porofetilwego ka yena go Maleaki 3:1. Le gona ke moporofeta Eliya, bjalo ka ge go boletšwe e sa le pele ka yena go Maleaki 4:5, 6. Jesu o a hlalosa o re: “Ruri ke a le botša: Gare ga bao ba belegwego ke basadi ga se gwa ka gwa tsoga yo mogolo go feta Johane Mokolobetši; eupša motho yo e lego yo monyenyane Mmušong wa magodimo ke yo mogolo go mo feta.”—Mateo 11:11.
Ka go bolela gore yo monyenyane Mmušong wa magodimo ke yo mogolo go feta Johane, Jesu o bontšha gore Johane a ka se be Mmušong wa magodimo. Johane o lokišeditše Jesu tsela eupša o hwa pele Kriste a bula tsela ya go ya legodimong. (Baheberu 10:19, 20) Lega go le bjalo, Johane ke moporofeta yo a botegago wa Modimo gomme o tla ba molata wa lefaseng wa Mmušo wa Modimo.
Ithute ka mo go oketšegilego
Seo Beibele e se Bolelago ka Mesia
Na o be o tseba gore Beibele e porofetile gore Mesia o be a tla hwa pele a feleletša modiro wa gagwe?


text:
MOROKAMI (KGATIŠO E ITHUTWAGO) SEPTEMBER 2012
Morokami—Kgatišo e Ithutwago, September 15, 2012
Kgatišo ye e ahlaahla diporofeto tša Beibele tšeo di re kgomago lehono le kamoo re ka ithutago dikeng tša Jehofa le Jesu.
Kamoo Lefase le le Tlago go Fedišwa ka Gona
Beibele e re botša ka ditiragalo tše lesome tše bohlokwa tšeo di lego kgauswi le go direga. Ke’ng tšona tšeo? Di tla go kgoma bjang?
Khutšo ka Nywaga e Sekete le go Feta Moo!
Nagana kamoo Pušo ya Jesu e tlago go tliša ditšhegofatšo bathong.
Dikolo tša Pušo ya Modimo—Bohlatse bja Gore Jehofa o a re Rata
Yo mongwe le yo mongwe wa rena a ka holega bjang go tšwa thutong ye ya Modimo?
Ithute go Seka sa Jehofa le Jesu sa go se Fele Pelo
Jehofa le Jesu ba bontšha bjang gore ga ba fele pelo? Ke eng seo re ka se dirago gore re ekiše go se fele pelo ga bona?
“Ga le Tsebe Letšatši le ge e le Iri”
Jesu o be a e ra go re’ng ka mantšu a? A swanetše go kgoma bjang yo mongwe le yo mongwe wa rena?
Jehofa o Kgoboketša Setšhaba sa Gagwe se Thabilego
Dipokano tša mehleng ya Beibele di swana bjang le dikopano tša Dihlatse tša Jehofa? Ke ka baka la’ng re swanetše go ba go tšona?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Germany
Jehovas Zeugen
Am Steinfels 1
65618 SELTERS
GERMANY
+49 6483-41-0
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Ngwaga le ngwaga go gatišwa dipuku tše 17 milione le dimakasine tše 165 milione. Le gona ngwaga le ngwaga go romelwa ditone tše 11 000 tša dikgatišo le dimakasine ka maleme a fetago 280 dinageng tša ka godimo ga tše 40.


text:
Na Beibele e ka go Thuša ge o Swerwe ke Bolwetši bjo bo sa Alafegego?
Karabo ya Beibele
Ee. Modimo o na le taba le bahlanka ba gagwe bao ba babjago. Beibele e bolela ka mohlanka yo a botegago gore: “
Jehofa yena o tla mo thekga ge a le malaong a gagwe a bolwetši.” (Psalme 41:3) Ge e ba o swerwe ke bolwetši bjo bo sa alafegego, megato e latelago e meraro e ka go homotša:
Rapelela matla a gore o kgotlelele. O ka ba le “
khutšo ya Modimo yeo e fetago kwešišo yohle ya batho” yeo e ka go thušago go kgotlelela go sa šetšwe mathata.—Bafilipi 4:6, 7.
Eba le pono e nepagetšego. Beibele e re: “
Pelo e thabilego e etša sehlare se se fodišago, eupša moya o nyamilego o omiša marapo.” (Diema 17:22) Leka gore o dule o thabile, ka ge se se ka fokotša manyami le go go hola mmeleng.
Eba le kholofelo ka bokamoso. Kholofelo e tiilego e ka go thuša go thaba le ge o swerwe ke malwetši a sa alafegego. (Baroma 12:12) Beibele e re botša ka nako yeo go tla bego “
go [se] na modudi yo a tla rego: ‘Ke a babja.’” (Jesaya 33:24) Ka nako yeo Modimo o tla alafa malwetši a sa alafegego ao thutamahlale ya mehleng yeno e sa kgonego go a alafa. Ka mohlala, Beibele e re botšofadi bo tla tlošwa ge e re: “
Anke nama ya gagwe e be e nanana go feta bofseng; a a boele mehleng ya matla a bofseng bja gagwe.”—Jobo 33:25.
Tlhokomedišo: Gaešita le ge rena Dihlatse tša Jehofa re tšeela godimo thušo yeo Modimo a e neago, e bile re nyaka thušo ya dingaka malwetšing ao a sa alafegego. (Mareka 2:17) Lega go le bjalo, ga re kgothaletše mohuta o itšego wa kalafo; eupša re nagana gore motho yo mongwe le yo mongwe o swanetše go itirela phetho ditabeng tša mohuta wo.


text:
POTŠIŠO 9
Na ke Swanetše go Dumela Gore Dilo di Itirile?
O BE O TLA DIRA ENG?
Nagana ka boemo bjo: Alex o gakanegile. Ka mehla o be a dumela gore Modimo o gona le gore ke yena a bopilego dilo. Eupša lehono morutiši wa gagwe wa biology o ba ruta a kgodišegile gore taba ya gore dilo di itirile ke therešo, gore e theilwe bohlatseng bjo bo hweditšwego ke banyakišiši ba tša thutamahlale. Alex ga a nyake gore ba bangwe ba nagane gore ke setlaela. O ipotšiša gore: ‘Ge e ba borathutamahlale ba hlatsetše gore ke nnete gore dilo di itirile, go re’ng nna ke sa ba kgolwe?’
Ge nkabe o be o le Alex, na o be o ka dumela gore dilo di itirile feela ka gobane dipuku tša sekolong di ruta seo?
EMA GOMME O NAGANE!
Batho bao ba dumelago gore dilo di itirile le bao ba sa dumelego seo, gantši ba akgofela go bolela seo ba se dumelago ba sa tsebe gore ke ka baka la eng ba dumela seo.
Batho ba bangwe ba dumela gore Modimo o bopile dilo feela ka gobane ba rutilwe seo kerekeng.
Batho ba bangwe ba dumela gore dilo di itirile feela ka gobane ba rutilwe bjalo sekolong.
DIPOTŠIŠO TŠE TSHELELAGO TŠEO O KA IPOTŠIŠAGO TŠONA
Beibele e re: “Ntlo e nngwe le e nngwe e agwa ke motho, eupša yo a agilego dilo ka moka ke Modimo.” (Baheberu 3:4) Na ke mo go kwagalago go dumela seo?
MAAKA: Selo se sengwe le se sengwe seo se lego gona se tlile ka morago ga mothuthupo o mogolo.
1. Ke mang goba ke eng seo se bakilego mothuthupo woo?
2. Ke taba efe yeo e kwagalago gakaone? Na ke gore dilo ka moka di tšwa lefeeleng goba na ke gore go na le motho yo a bopilego dilo ka moka?
MAAKA: Batho ba tšwa diphoofolong.
3. Ge e ba batho ba etšwa diphoofolong—ka mohlala, go ditšhwene—ke ka baka la’ng bohlale bja batho le bja ditšhwene bo fapana gakaakaa?
4. Ke ka baka la’ng gaešita le diphedi tše dinyenyane di dirilwe ka tsela e raraganego gakaakaa?
MAAKA: Go na le bohlatse bja gore dilo di itirile.
5. Na motho yo a bolelago taba ye o ikhweleditše bohlatse ka boyena?
6. Ke batho ba bakae bao ba dumelago gore dilo di itirile e le feela ka gobane ba boditšwe gore batho ka moka ba bohlale ba dumela seo?
Julia o re: “Ge o ka re o sepela lešokeng gomme wa bona ntlo e botse, na o ka re: ‘Se se a makatša! Ntlo ye e swanetše go ba e ikagile.’ O ka se bolele bjalo! Seo ga se kgonege. Bjale ke ka baka la’ng re dumela gore dilo ka moka tšeo di lego gona legohleng di itirile?”
Gwen o re: “Nagana motho yo a itšego a go botša gore lefelo la go phrintha dipuku le thuthupile gomme enke ya tšhela maboto le siling ke moka gwa ba le pukuntšu e feletšego. Na o tla mo kgolwa?”
KE KA BAKA LA ENG O SWANETŠE GO DUMELA GORE MODIMO O GONA?
Beibele e go kgothaletša gore o diriše ‘matla a gago a tlhaologanyo.’ (Baroma 12:1) Se se ra gore ga se wa swanela go dumela gore Modimo o gona feela ka baka la
MAIKWELO (Ke no nagana gore go swanetše go ba go na le yo a nago le matla a magolo)
TUTUETŠO YA BA BANGWE (Ke phela setšhabeng sa badumedi)
KGATELETŠO (Batswadi ba ka ba nthutile gore Modimo o gona, go be go se na seo nka se dirago)
Go e na le moo, o swanetše go ba le mabaka a kwagalago a go dumela seo o se dumelago.
Teresa o re: “Ge ke be ke le ka klaseng ke theeditše morutiši a hlalosa kamoo re bopilwego ka gona, ke be ke tloga ke kgodišegile ka mo go feletšego gore Modimo o gona. Setho se sengwe le se sengwe sa mmele se na le mošomo wa sona, go fihlela ka se senyenyanenyenyane, gomme mešomo yeo re e dira re sa nagane. Ruri mmele wa motho o bopilwe ka tsela e makatšago!”
Richard o re: “Ge ke bona moago o moteleletelele, sekepe se segolo goba koloi, ke ipotšiša gore: ‘Ke mang a dirilego selo se?’ Ka mohlala, gore koloi e be gona, go nyakega batho ba bohlale ka gobane go na le dilo tše dintši tše dinyenyane tšeo di swanetšego go šoma gore koloi e kgone go sepela gabotse. Ge e ba go nyakega motho yo a itšego go hlama dikoloi, gona le rena go swanetše go ba go na le motho yo a re bopilego.”
Anthony o re: “Ge ke dutše ke ithuta thutamahlale, ke ile ka bona gore taba ya gore dilo di itirile ga e kgonege. . . . Ke bona motho a swanetše go ba le tumelo e kgolo gore a dumele gore dilo di itirile go feta go dumela gore go na le Mmopi.”
SEO O KA NAGANAGO KA SONA
Le ge e le kgale kudu go dirwa nyakišišo, borathutamahlale ba sa nyaka tlhaloso yeo ka moka ga bona ba ka dumelelanago ka yona ya gore dilo di itirile. Ge e ba borathutamahlale ba sa dumelelane ka thuto ya gore dilo di itirile—mola e le bona ba swanetšego go tseba gakaone—na o tla ba o fošitše ge o sa dumele thuto yeo?
Ithute ka mo go oketšegilego
Ke Eng Seo Beibele e se Bolelago Mabapi le Tlholo?
Beibele e hlalosa “matšatši” a tshelelago ao ka ona Modimo a bopilego dilo tše di phelago. Na a e be e le matšatši a diiri tše 24?


text:
Na Jesu e be e fo ba Motho wa go Loka?
Karabo ya Beibele
Jesu e be e se feela motho wa go loka. Bonyenyane, o itlhatsetše e le motho yo a nago le tutuetšo e matla go feta motho le ge e le ofe yo a kilego a phela. Bona seo boradihistori ba le bangwadi ba tumilego ba se boletšego ka yena:
“Jesu wa Natsaretha . . . ke motho yo a tsebjago kudu historing.”—H.G. Wells, radihistori wa Leisemane.
“Bophelo bja [Jesu] bo na le tutuetšo e matla go feta bja motho le ge e le ofe yo a kilego a phela polaneteng ye e bile bo tšwela pele bo kgoma maphelo a batho ba bantši.”—Kenneth Scott Latourette, radihistori le mongwadi wa Moamerika.
Beibele e bontšha lebaka leo ka lona Jesu a bilego le tutuetšo e matla go feta motho le ge e le ofe wa go loka yo a kilego a phela.
Ge Jesu a be a botšiša bagwera ba gagwe ba paale gore ba nagana gore ke yena mang, yo mongwe wa bona o ile a opa kgomo lenaka ka go bolela gore: “Ke wena Kriste, Morwa wa Modimo yo a phelago.”—Mateo 16:16.
Ithute ka mo go oketšegilego
Jesu Kriste ke Mang?
Ke ka baka la’ng Jesu a ile a hwa? Ke’ng seo Jesu a se dirago gona bjale? Bala dikarabo tša dipotšišo tše gotee le tša tše dingwe ka Beibeleng.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Netherlands
Christelijke Gemeente van Jehovah’s Getuigen in Nederland
Noordbargerstraat 77
7812 AA EMMEN
NETHERLANDS
+31 591-683555
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 10:30 a.m. le go thoma ka 1:00 p.m. go ya go 3:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Sedutch. Go gatišwa dikgatišo ka maleme a 12 a mongwalo wa Braille. Go rekhotwa mananeo ao a theetšwago le dibidio ka maleme a mantši.


text:
Ruri go kwa Temošo Yeo e Newago e sa le Pele go ka go Phološa!
KA December 26, 2004, tšhišinyego ya lefase ya bogolo bja 9,1 e ile ya šišinya sehlakahlaka sa Simeulue, seo se lego kgauswi le lebopo la ka leboabodikela bja Sumatra, Indonesia. Batho ka moka bao ba bego ba le lebopong ba be ba lebeletše lewatleng. Maphoto a be a sobelela kua gare ga lewatle ka tsela yeo e sa tlwaelegago. Gateetee, ke ge batho ka moka ba thoma go kitimela mebotong, ba goeletša ba re, “Smong! Smong!” e lego kamoo ba bitšago tsunami ka gona. Pele go fela metsotso e 30, maphoto ao a ile a boa ka matla a šwahlela lebopong, a senya magae a mantši le metsana e mentši.
Sehlakahlaka sa Simeulue e bile lefelo la pele leo le ilego la hlaselwa ke tsunami ye yeo e ilego ya senya kudu. Lega go le bjalo, go badudi ba 78 000, go ile gwa hwa ba 7 feela. Ke ka baka la’ng go se gwa hwa batho ba bantši ge go bapišwa le bao ba hwilego ditsunaming tše dingwe? * Badudi ba sehlakahlakeng seo ba tlwaetše gore: ‘Ge e ba lefase le šišinyega ka matla gomme maphoto a lewatle a sobelela kua gare, tšhabela mebotong, ka gobane go se go ye kae maphoto a tlo boa ka matla.’ Batho ba sehlakahlakeng sa Simeulue ba be ba ithutile ka seo se bego se diregile nakong e fetilego go lemoga ge tsunami e etla ka go bona phetogo yeo e diregago lewatleng. Go kwa temošo yeo e newago e sa le pele go ile gwa ba phološa.
Beibele e bolela ka masetlapelo ao a tlago, e lego “masetlapelo a magolo a sa kago a ba gona ga e sa le go tloga mathomong a lefase go ba go fihla gona bjale, aowa, le go ba gona a ka se sa ba gona gape.” (Mateo 24:21) Eupša masetlapelo ao ga se go fedišwa ga polanete ya Lefase ke ditiro tša batho tšeo di senyago lefase goba dikotsi tša tlhago—ka gobane morero wa Modimo ke gore lefase le dule le le gona go iša mehleng ya neng le neng. (Mmoledi 1:4) Go e na le moo, masetlapelo a magolo ke nako yeo ka yona Modimo a tlago “go senya bao ba senyago lefase.” Modimo o tla fediša bobe ka moka le tlaišego. (Kutollo 11:18; Diema 2:22) Ruri yeo e tla ba tšhegofatšo e kgolo!
Go feta moo, phedišo yeo e tlago e ka se fediše batho bao ba se nago molato go swana le ditsunami, ditšhišinyego tša lefase goba go thuthupa ga dithabamollo. Beibele e re “Modimo ke lerato” gomme yena Modimo yoo leina la gagwe e lego Jehofa, o holofetša gore “baloki bona e tla ba beng ba lefase, ba tla dula mo go lona ka mo go sa felego.” (1 Johane 4:8; Psalme 37:29) Ka gona, o ka phologa bjang masetlapelo ao a magolo le go tlo thabela ditšhegofatšo tšeo Modimo a re holofeditšego tšona? Sephiri ke se: Ekwa temošo yeo e newago e sa le pele!
ŠETŠA DIPHETOGO TŠEO DI DIREGAGO LEFASENG
Ga re tsebe letšatši leo ka lona Modimo a tlago go fediša bobe ka moka le tlaišego, ka gobane Jesu o itše: “Ge e le mabapi le letšatši leo le iri, ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela yo a tsebago.” Lega go le bjalo, Jesu o re kgothaleditše gore re ‘dule re phakgame.’ (Mateo 24:36; 25:13) Re phakgametše eng? Beibele e re hlalosetša ka maemo ao a tla diregago pele Modimo a tliša bofelo. Go etša ge badudi ba sehlakahlaka sa Simeulue ba ile ba lemošwa ke ge maphoto a sobelela kua gare ga lewatle gore tsunami e a tla, le go fetoga ka lebelo ga ditiragalo tša lefase go re nea sešupo sa gore bofelo bo kgauswi. Lepokisi leo le sepedišanago le sehlogo se le bolela ka tše dingwe tša ditiragalo tšeo di diregago ka nako e tee lefaseng, tšeo Beibele e bolelago ka tšona.
Ke therešo gore a mangwe a maemo ao goba ditiragalo tšeo di bontšhitšwego lepokising leo di kile tša direga ka tekanyo e itšego nakong e fetilego. Eupša Jesu o itše ge re bona “dilo tše ka moka,” re tla tseba gore bofelo bo batametše. (Mateo 24:33) Ipotšiše gore: ‘Ke neng historing moo dilo ka moka tšeo di boletšwego sehlogong se (1) di ilego tša direga lefaseng ka moka, (2) di ilego tša direga ka nako e tee, e bile (3) di ilego tša mpefalela pele?’ Go molaleng gore dilo tšeo ka moka di direga mehleng yeno.
BOHLATSE BJA GORE MODIMO O A RE RATA
Yo e kilego ya ba mopresidente wa United States o itše: “Didirišwa tša go nea temošo e sa le pele . . . di phološa maphelo.” Ka morago ga tsunami yeo ya 2004, go ile gwa hlangwa sedirišwa seo se tla lemošago badudi ba tikologong yeo ka tsunami yeo e ka bago gona, e le go leka go thibela gore go se ke gwa tla gwa lobja maphelo. Ka mo go swanago, Modimo o dirile tokišetšo ya gore batho ba newe temošo e sa le pele, pele bofelo bo etla. Beibele e boletše e sa le pele gore: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.”—Mateo 24:14.
Ngwageng o fetilego, Dihlatse tša Jehofa di feditše diiri tša ka godimo ga dibilione tše 1,9 di botša batho molaetša wa Beibele dinageng tše 240 ka maleme a ka godimo ga a 700. Tiragalo ye ya mehleng yeno e nea bohlatse bjo matla bja gore bofelo bo batametše. Ka ge Dihlatse tša Jehofa di rata baagišani ba tšona, ga di senye nako ge di le gare di lemoša ba bangwe ka letšatši la Modimo la kahlolo leo le batamelago ka lebelo. (Mateo 22:39) Taba ya gore tsebišo ye e ka go hola ke bohlatse bja gore Jehofa o a go rata. Gopola gore “[Modimo] ga a rate gore go fedišwe le ge e le mang, eupša o rata gore bohle ba fihlelele boitsholo.” (2 Petro 3:9) Na o tla bontšha gore o leboga lerato la Modimo gomme wa kwa temošo yeo e newago e sa le pele?
TŠHABELA MOO GO ŠIRELETŠEGILEGO!
Gopola gore badudi ba metsana ya sehlakahlakeng sa Simeulue ya kgauswi le lebopong ba ile ba tšhabela mebotong gore ba šireletšege ge ba be ba bona maphoto a sobelela kua gare ga lewatle; ga se ba ka ba leta go fihlela maphoto a boa. Ba ile ba phološwa ke go tšea kgato ka go se dikadike. E le gore le wena o phologe masetlapelo ao a tlago, o swanetše go kwa ditemošo tša Modimo pele o šiwa ke nako. Bjang? Moporofeta Jesaya o ile a budulelwa gore a ngwale ka taletšo yeo e kgahlišago ya go laletša batho “mehleng ya bofelo,” e lego nako yeo re phelago go yona. Taletšo yeo e re: “Etlang re rotogeleng thabeng ya Jehofa, . . . o tla re ruta ditsela tša gagwe gomme ra sepela mebileng ya gagwe.”—Jesaya 2:2, 3.
Go rotogela thabeng go go nea sebaka sa go bona dilo o le kua godimo le gore o šireletšege. Ka tsela e swanago, go tseba ditsela tša Modimo ka go bala Beibele go thuša batho ba dimilione lefaseng ka bophara lehono gore ba fetoše maphelo a bona. (2 Timotheo 3:16, 17) Ka go dira bjalo, ba thoma go “sepela mebileng [ya Modimo]” gomme a ba amogela le go ba šireletša.
Na o tla amogela taletšo yeo gomme Modimo a go šireletša ka lerato mehleng ye e hlobaetšago? Re go kgothaletša gore o hlahlobišiše bohlatse bja Mangwalo ba gore re phela ‘mehleng ya bofelo’ bjo bo lego lepokising leo le sepedišanago le sehlogo se. Dihlatse tša Jehofa tša lefelong la geno di tla thabela go go thuša go kwešiša gabotse mangwalo ao a lego lepokising leo le kamoo a ka go thušago ka gona. Goba mo gongwe o ka hwetša dikarabo tša dipotšišo tšeo o ipotšišago tšona ka go ya Wepesaeteng ya rena ya www.jw.org/nso. Lebelela ka tlase ga DITHUTO TŠA BEIBELE > DIPOTŠIŠO TŠA BEIBELE DI A ARABJA.
^ ser. 3 Tsunami ye ya 2004 e ile ya bolaya batho ba ka godimo ga ba 220 000—e lego e nngwe ya ditsunami tšeo di sentšego kudu tšeo di begilwego historing.
Ithute ka mo go oketšegilego
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.


text:
Kgaolo 110: Timotheo—Mothuši yo Mofsa wa Paulo
LESOGANA le o le bonago mo le na le moapostola Paulo ke Timotheo. O be a dula le ba lapa labo Lisitara. Mmagwe e be e le Yunise gomme makgolo’agwe e le Loisa.
Le e be e le lekga la boraro Paulo a etetše mo Lisitara. Mo e ka bago ngwaga goba go feta moo, Paulo le Baranaba ba be ba tlile mo ba le leetong la bona la pele la go bolela ditaba tše dibotse. Ga bjale Paulo o be a boile le Silase mogwera wa gagwe.
Na o a tseba gore mo Paulo o botša Timotheo eng? O re go yena: ‘Na o ka rata go sepela le nna le Silase? Re tla thabela thušo ya gago ge re bolela ditaba tše dibotse bathong ba dinageng tša kgole.’
Timotheo o re: ‘Ee, ke tla rata go sepela le lena.’ Gateetee ka morago ga mo Timotheo a tlogela ba lapa labo gomme a sepela le Paulo le Silase. Eupša pele ga ge re ka ithuta ka tša leeto la bona, anke re bone seo se bego se dutše se diragalela Paulo. Go be go šetše go fetile nywaga e ka bago e 17 ga e sa le Jesu a iponagaditše go yena tseleng e yago Damaseko.
Gopola gore Paulo o be a tlile Damaseko go tlo tlaiša barutiwa ba Jesu, eupša gona bjale yena ka boyena e šetše e le morutiwa. Ka morago manaba a gagwe a ile a kwana gore a mmolaye ka gobane a be a sa rate ge a ruta ka Jesu. Eupša barutiwa ba bangwe ba mo thuša go tšhaba. Ba mo tsentšha ka sešegong ke moka ba mo theošetša ka ntle ga morako wa motse.
Ka morago ga moo, Paulo o ile a yo bolela ditaba tše dibotse Antiokia. Mo ke gona moo balatedi ba Jesu ba thomilego go bitšwa Bakriste. Ke moka go tloga Antiokia, Paulo le Baranaba ba ile ba romelwa leetong la go bolela ditaba tše dibotse dinageng tša kgole. O mongwe wa metse yeo ba ilego ba e etela e bile Lisitara ga gabo Timotheo.
Ga bjale mo e ka bago ka morago ga ngwaga, Paulo o boetše Lisitara leetong la gagwe la bobedi la go bolela ditaba tše dibotse. Na o a tseba gore ge Timotheo a tloga le Paulo le Silase ba ile ba ya kae? A re lebelele mmapa wo gomme re bone tše dingwe tša dinaga tšeo ba ilego ba ya go tšona.
Ba thomile ka go ya motseng wa kgauswi le Lisitara wa Ikonia ke moka ba ya motseng wa bobedi wo o bitšwago Antiokia. Ka morago ga moo ba ya Teroa, Filipi, Thesalonika le Berea. Na o bona moo motse wa Athene o lego gona mo mmapeng? Paulo o ile a bolela ditaba tše dibotse le gona moo. Ka morago ga moo, ba fetša ngwaga le seripa ba bolela ditaba tše dibotse Korinthe. Mafelelong ba dula Efeso ka nakwana. Ke moka ba boela Kesarea ka sekepe gomme ba rotogela Antiokia moo Paulo a bego a dula gona.
Ka gona Timotheo o sepetše dikhilomithara tše dintšintši a thuša Paulo go bolela “ditaba tše dibotse” le go thoma diphuthego tše dintši tša Bokriste. Na le wena ge o godile o tla ba mohlanka yo a botegago wa Modimo go swana le Timotheo?
Ditiro 9:19-30; 11:19-26; dikgaolo 13 go ya go 17; 18:1-22.
1. Roma; 2. Melite; 3. Berea; 4. Thesalonika; 5. Korinthe; 6. Filipi; 7. Athene; 8. Kereta; 9. Teroa; 10. Efeso; 11. Mileto; 12. Kolose; 13. Antokia; 14. Ikonia; 15. Lisitara; 16. Tsipero; 17. Antokia; 18. Kesarea; 19. Jopa; 20. Damaseko; 21. Jerusalema; 22. Lewatle le Legolo (Mediterranean)
Dipotšišo
- Lesogana le le lego mo seswantšhong ke mang, o be a dula kae, gomme mmagwe le makgolo’agwe e be e le bomang?
- Timotheo o ile a re’ng ge Paulo a be a mmotšiša ge e ba a ka rata go sepela le yena le Silase go yo bolela ditaba tše dibotse bathong ba dinageng tša kgole?
- Ke kae moo balatedi ba Jesu ba thomilego go bitšwa Bakriste?
- Ka morago ga gore Paulo, Silase le Timotheo ba tloge Lisitara, ke metse efe e mengwe yeo ba ilego ba e etela?
- Timotheo o ile a thuša bjang Paulo, gomme ke potšišo efe yeo bafsa lehono ba swanetšego go ipotšiša yona?
Dipotšišo tša tlaleletšo
- Bala Ditiro 9:19-30.
Moapostola Paulo o ile a bontšha bjang bohlale ge a be a lebeletšane le go ganetšwa ga ditaba tše dibotse? (Dit. 9:22-25, 29, 30; Mat. 10:16)
- Bala Ditiro 11:19-26.
Pego yeo e lego go Ditiro 11:19-21, 26 e bontšha bjang gore moya wa Jehofa o hlahla modiro wa go bolela ditaba tše dibotse?
- Bala Ditiro 13:13-16, 42-52.
Ditiro 13:51, 52 e bontšha bjang gore barutiwa ga se ba ka ba dumelela kganetšo e ba nola moko? (Mat. 10:14; Dit. 18:6; 1 Pet. 4:14)
- Bala Ditiro 14:1-6, 19-28.
Mantšu ao a rego “ba ba gafela go Jehofa,” a re thuša bjang gore re se ke ra tshwenyega go sa hlokagale ge re dutše re thuša bao ba sa tšwago go thoma go kopanela? (Dit. 14:21-23; 20:32; Joh. 6:44)
- Bala Ditiro 16:1-5.
Go se gane ga Timotheo go bolotšwa go gatelela bjang bohlokwa bja go dira “dilo tšohle bakeng sa ditaba tše dibotse”? (Dit. 16:3; 1 Bakor. 9:23; 1 Bathes. 2:8)
- Bala Ditiro 18:1-11, 18-22.
Ditiro 18:9, 10 e bontšha’ng mabapi le gore Jesu ka boyena o etelela pele modiro wa go bolela ditaba tše dibotse, gomme seo se re nea kgodišego efe lehono? (Mat. 28:20)
Ithute ka mo go oketšegilego
Karata ya Beibele ya Timotheo
Timotheo o ile a kgetha go hlankela Modimo e sa le yo monyenyane. O ka mo ekiša bjang?
Timotheo o be a Nyaka go Thuša Batho
O ka dira eng gore o be le bophelo bjo bo thabišago le bjo bo kgahlišago kudu go swana le Timotheo?


text:
THUTO 8
Josia o be a na le Bagwera ba go Loka
Na o nagana gore go thata go dira se se lokilego?— Batho ba bantši ba nagana gore go thata. Beibele e re botša gore go be go le thata kudu gore mošemanyana yo a bitšwago Josia a dire se se lokilego. Eupša o be a na le bagwera ba go loka bao ba ilego ba mo thuša. Anke re ithute ka Josia le bagwera ba gagwe.
Tatago Josia e be e le Amone, e lego kgoši ya Juda. Amone o be a dira dilo tše mpe e bile a rapela medimo ya diswantšho. Ge tatago Josia a hwile, Josia e ile ya ba kgoši ya Juda. Eupša o be a na le nywaga e seswai feela! Na o nagana gore o be a dira dilo tše mpe go swana le tatagwe?— Aowa, yena o be a sa dire dilo tše mpe!
Gaešita le ge Josia e be e sa le yo monyenyane kudu, o be a nyaka go kwa Jehofa. Ka gona o ile a kgetha go gwerana feela le batho bao ba bego ba rata Jehofa. Batho bao ba ile ba mo thuša go dira se se lokilego. Ba bangwe ba bagwera ba gagwe e be e le bomang?
Yo mongwe wa bagwera ba gagwe e be e le Tsefanya. Tsefanya ke moporofeta yo a ilego a botša batho ba Juda gore ba be ba tla diragalelwa ke dilo tše mpe ge ba ka rapela medingwana ya maaka. Josia o ile a theetša Tsefanya gomme a rapela Jehofa, e sego medingwana ya maaka.
Mogwera yo mongwe gape wa Josia e be e le Jeremia. E be e le dithaka gomme ba goletše nageng e tee. E be e le bagwera ba bagolo moo e lego gore ge Josia a be a hwile, Jeremia o ile a ngwala koša yeo e bolelago kamoo a bego a gopola Josia. Jeremia le Josia ba ile ba thušana go dira se se lokilego le go kwa Jehofa.
Josia le Jeremia ba ile ba thušana go dira se se lokilego
O ka ithuta eng mohlaleng wa Josia?— O ka ithuta gore le ge Josia e be e sa le yo monyenyane kudu, o be a nyaka go dira se se lokilego. O be a tseba gore o swanetše go gwerana le batho bao ba ratago Jehofa. Le wena o swanetše go gwerana le batho bao ba ratago Jehofa le bao ba ka go thušago go dira se se lokilego!


text:
POLEDIŠANO | RACQUEL HALL
Mosadi wa Mojuda o Hlalosa Lebaka Leo a Ilego a Hlahloba Tumelo ya Gagwe Lefsa
Racquel Hall o belegwe ke mosadi wa Moisiraele wa Mojuda le tate wa Moaustria yo a bego a sokologetše bodumeding bja Sejuda. Batswadi ba mmagwe e be e le ba bodumedi bja Zion bao ba bego ba hudugetše Isiraele ka 1948, e lego ngwageng woo e ilego ya ba Naga yeo e ipušago. Phafoga! e ile ya botšiša Racquel mabapi le seo se dirilego gore a hlahlobišiše tumelo ya gagwe ya Sejuda.
Re botše ka setlogo sa gago.
Ke belegwe ka 1979 kua United States. Ge ke be ke ena le nywaga e meraro, batswadi ba ka ba ile ba hlalana. Mma o ile a nkgodiša go ya ka meetlo ya Sejuda gomme a nthomela go di-yeshiva, goba dikolo tša Sejuda. Ge ke be ke ena le nywaga e šupa, re ile ra yo dula Isiraele lebaka la ngwaga, gomme ka tsena sekolo tikologong ya batho ba šomago yeo e bitšwago kibbutz. Ke moka, nna le mma re ile ra hudugela Mexico.
Gaešita le ge go be go se na sinagoge tikologong, ke ile ka kgomarela meetlo ya Sejuda. Ke be ke gotetša dikerese ka Sabatha, ke bala puku ya rena ya Torah, gomme ke rapela ke thušwa ke siddur, goba puku ya dithapelo. Sekolong, ke be ke fela ke botša bao ke tsenago le bona ka klaseng gore bodumedi bja ka e be e le bja mathomo. Ke be ke se ka ka ka bala seo ka tlwaelo se bitšwago Testamente e Mpsha, yeo e ahlaahlago bodiredi le dithuto tša Jesu Kriste. Ge e le gabotse, mma o ile a ntemoša gore ke se ke ka e bala, ka ge a be a boifa gore ke tla šilafatšwa ke dithuto tša yona.
Ke ka baka la eng o ile wa dira phetho ya go bala Testamente e Mpsha?
Ge ke fetša nywaga e 17, ke ile ka boela United States go yo feleletša thuto ya ka e phagamego. Gona moo, motho yo mongwe yo ke bego ke mo tlwaetše o ile a re yena ke Mokriste gomme a mpotša gore bophelo bja ka e be e tla ba bjo bo sa felelago ntle le Jesu.
Ke ile ka re go yena: “Batho bao ba dumelago go Jesu ba lahlegile.”
O ile a botšiša ka gore: “Na o šetše o kile wa bala Testamente e Mpsha?”
Ke ile ka araba ka gore: “Aowa.”
O ile a re: “Bjale na ga o nagane gore ga o tsebe selo gomme o ntšha dikgopolo tša gago ka selo seo o sa tsebego selo ka sona?”
Mantšu a gagwe a ile a ntlhaba kudu, ka ge ka mehla ke be ke go tšea e le bošilo gore motho a ntšhe dikgopolo tša gagwe a sa tsebe selo. Ke swabišitšwe ke seo, ke ile ka ya le Beibele ya gagwe gae gomme ka thoma go bala Testamente e Mpsha.
Seo o bego o se bala se ile sa go kgoma bjang?
Ke ile ka makatšwa ke go hwetša gore bangwadi ba Testamente e Mpsha e be e le Bajuda. Le gona, ge ke dutše ke bala, ke moo ke ilego ka bona gore Jesu e be e le Mojuda yo botho le yo a ikokobeditšego yo a bego a nyaka go thuša batho, e sego go ikhola ka bona. Ke ile ka ba ka ya bokgobapukung ka yo adima dipuku tšeo di bolelago ka yena. Lega go le bjalo, ga go le e tee ya tšona yeo e ilego ya nkgodiša gore e be e le Mesia. Tše dingwe di be di mo šupa e le Modimo, e lego pono yeo e bego e se na tlhaologanyo go nna. Go ba gona, Jesu o be a rapela mang—na o be a ithapela? Go feta moo, Jesu o ile a hwa. Lega go le bjalo, Beibele ge e bolela ka Modimo e re: “Ga o hwe.” *
O ile wa hwetša bjang dikarabo tša dipotšišo tšeo?
Therešo ga e ikganetše, gomme ke be ke ikemišeditše go hwetša therešo. Ka gona, ke ile ka rapela Modimo go tšwa pelong e bile ke lla—e le la mathomo ke rapela ke sa thušwe ke siddur ya ka. Go se go ye kae ka morago ga ge ke feditše go rapela ke ge go kokotwa mojako. E be e le Dihlatse tša Jehofa tše pedi. Di ile tša mpha e nngwe ya dikgatišo tša tšona tša go ithuta Beibele. Kgatišo ye gotee le dipoledišano tšeo di ilego tša latela tšeo ke bilego le tšona le Dihlatse, di ile tša nkgodiša gore ditumelo tša tšona di be di theilwe Beibeleng. Ka mohlala, Dihlatse ga di tšee Jesu e le karolo ya Boraro Botee, eupša di mo tšea e le “Morwa wa Modimo” * le “mathomo a tlholo ya Modimo.” *
Ka moragonyana ga moo, ke ile ka boela Mexico, moo ke ilego ka tšwela pele ke ithuta le Dihlatse ka boporofeta bja mabapi le Mesia. Ke ile ka makatšwa ke go bona gore go na le diporofeto tše dintši gakaakaa! Lega go le bjalo, ke ile ka dula ke sa kgolwe ka tsela e itšego. Ke be ke ipotšiša gore: ‘Na Jesu e be e le yena feela yoo a swanelago tlhaloso yeo?’ le gore ‘Go thwe’ng ge e ba e be e fo ba sebapadi seo se hlalefilego seo se itirago eka ke yena?’
Ke eng seo se ilego sa go kgodiša?
Dihlatse di ile tša mpontšha diporofeto tšeo go se nago moikgakanyi yo a bego a ka di diragatša. Ka mohlala, nywageng e fetago e 700 e sa le pele, moporofeta Mika o ile a re Mesia o be a tla belegelwa Betlelehema, kua Judea. * Ke mang yo a ka laolago gore yena o tla belegelwa kae? Jesaya o ile a ngwala gore Mesia o be a tla bolawa bjalo ka sesenyi seo se nyatšegago, eupša o be a tla bolokwa le bahumi. * Dipolelelopele tše ka moka di ile tša phethagala ka Jesu.
Karolo ya mafelelo ya bohlatse e be e akaretša lešika la Jesu. Beibele e be e boletše gore Mesia e be e tla ba setlogolo sa Kgoši Dafida. * Ka ge Bajuda ba bogologolo ba be ba boloka dipego tša mašika tša batho bohle le tša ka gae, ge nkabe Jesu e be e se wa leloko la Dafida, manaba a gagwe a ka be a ile a goeletša seo a le ka godimo ga dintlo! Eupša ga se a ka a dira bjalo, ka gobane go tswalana ga Jesu le Dafida go be go sa ganetšege. Mašaba a ile a ba a mmitša “Morwa wa Dafida.” *
Ka 70 C.E.—nywaga e 37 ka morago ga lehu la Jesu—madira a Roma a ile a fediša Jerusalema, gomme dipego tša mašika di ile tša lahlega goba tša fedišwa. Ka baka leo, e le gore a hlaolwe go ya ka lešika, Mesia o ile a swanelwa ke go tšwelela pele ga 70 C.E.
Go lemoga se go ile gwa go kgoma bjang?
Go Doiteronomio 18:18, 19, go boletšwe e sa le pele gore Modimo o be a tla tsoša moporofeta yo a swanago le Moshe kua Isiraele. “Ke tla sekiša [motho yo mongwe le yo mongwe] yo a ka se kego a theetša mantšu ao moporofeta yoo a tlago go a bolela ka leina la ka.” Go ithuta ga ka Beibele ka moka ka mo go tseneletšego go ile gwa nkgodiša gore Jesu wa Natsaretha e be e le moporofeta yoo.
^ ser. 17 Kutollo 3:14, King James Version.
^ ser. 21 Jesaya 9:6, 7; Luka 1:30-32. Mateo kgaolo 1 e bega ka lešika labo tatago Jesu, gomme Luka kgaolo 3, e bega ka lešika labo mmagwe.


text:
March 14-
20
Jobo 1-5
Kopelo 89 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Jobo o Ile a Dula a Botega ge a le ka Tlase ga Teko”: (10 mets.)
[Bapala bidio ya Matseno a Jobo.]
Job 1:8-11
—Sathane o ile a belaela potego ya Jobo (w11 5/15 17 ¶6-8; w09 4/15 3 ¶3-4)
Job 2:2-5
—Sathane o ile a belaela potego ya batho ka moka (w09 4/15 4 ¶6)
-
Go Epa Matlotlo a Moya: (8 mets.)
Job 1:6; 2:1
—Ke bomang bao ba bego ba dumeletšwe go ema pele ga Jehofa? (w06 3/15 13 ¶6)
Job 4:7, 18, 19
—Elifase o ile a tšweletša kgopolo efe e fošagetšego go Jobo? (w14 3/15 13 ¶3; w05 9/15 26 ¶4-5; w95 2/15 27 ¶5-6)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Job 4:1-21 (4 mets. goba ka tlase ga moo)
DIRA SOHLE BODIREDING
Leeto la Pele: wp16.2 letlakala la ka ntle
—Thea motheo wa leeto la go boela. (2 mets. goba ka tlase ga moo)
Leeto la go Boela: wp16.2 letlakala la ka ntle
—Thea motheo bakeng sa ketelo e latelago. (4 mets. goba ka tlase ga moo)
Thuto ya Beibele: fg thuto 2 ¶2-3 (6 mets. goba ka tlase ga moo)
BOPHELO BJA BOKRISTE
Kopelo 88
Lwantšhana le Kgateletšo ya Dithaka!: (15 mets.) Poledišano. Bapala bidio yeo e lego go jw.org/nso ya Lwantšhana le Kgateletšo ya Dithaka! (Eya go DITHUTO TŠA BEIBELE > BAFSA.) Ka morago ga moo, botšiša dipotšišo tše di latelago: Ke dikgateletšo dife tšeo bana ba kopanago le tšona sekolong? Ba ka diriša bjang molao wa motheo wo o lego go Ekisodo 23:2? Ke megato efe e mene yeo e ka ba thušago gore ba lwantšhane le kgateletšo ya dithaka le go dula ba botega? Kgopela bafsa gore ba bolele diphihlelo tše di agago tšeo ba bilego le tšona.
Thuto ya Beibele ya Phuthego: ia kgao. 11 ¶1-11 (30 mets.)
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 149 le Thapelo


text:
MOROKAMI (KGATIŠO E ITHUTWAGO) MAY 2014
Tokollo ye e ahlaahla mekgwa e meraro yeo re ka e dirišago bodireding go nea dikarabo tše di kgotsofatšago tša dipotšišo tše thata. Ke ka baka la’ng go le bohlokwa gore re dule re botegela mokgatlo wa Modimo?
‘Dijo tša ka ke Gore ke Dire Thato ya Modimo’
Kgoši Dafida, moapostola Paulo le Jesu Kriste ba be ba kgahlwa ke go dira thato ya Modimo. Ke’ng seo se ka re thušago go dula re fišega bodireding goba go tsošološa phišego ya rena le ge tšhemo ya rena e le thata?
Re Swanetše go “Araba yo Mongwe le yo Mongwe” Bjang?
Re ka nea mabaka bjang ka Mangwalo ge re botšišwa dipotšišo tše thata? Ela hloko mekgwa e meraro yeo re ka e dirišago go nea dikarabo tše di kgotsofatšago.
Diriša Molao wa Gauta Bodireding bja Gago
Re swanetše go swara bjang motho yo mongwe le yo mongwe yoo re kopanago le yena bodireding? Mantšu a Jesu ao a begilwego go Mateo 7:
Jehofa o Ile a Nthuša e le Ruri
Kenneth Little o hlalosa kamoo Jehofa Modimo a mo thušitšego go fenya go lewa ke dihlong le go se ikholofele. Bala kamoo Modimo a šegofaditšego maiteko ao a a dirilego bophelong bja gagwe ka moka.
Jehofa ke Modimo wa Thulaganyo
Dipego tša mabapi le Baisiraele ba bogologolo le Bakriste ba lekgolong la pele la nywaga di bontšha bjang gore bahlanka ba Jehofa ba lehono ba swanetše go ba le thulaganyo?
Na o Gatela Pele le Mokgatlo wa Jehofa?
Tshepedišo ya Sathane ya dilo e kgauswi le go fela. Ke ka baka la’ng go le bohlokwa gore re dule re botegela mokgatlo woo Modimo a o dirišago lehono?
“Go sa na le Modiro o Montši wa Puno wo o Swanetšego go Dirwa”
Go na le Dihlatse tša Jehofa tša ka godimo ga tše 760 000 tšeo di phatlalatšago therešo ya Beibele kua Brazil. Modiro wa boboledi o thomile bjang kua Amerika Borwa?


text:
THUTO 14
Mmušo wo o Tlago go Buša Lefase ka Moka
Na o ka re botša gore re bolela ka Mmušo ofe?— Ee, ke Mmušo wa Modimo, wona Mmušo wo o tlago go dira gore lefase e be paradeise. Na o ka rata go ithuta ditaba tše dingwe ka Mmušo wo?—
Mmušo o mongwe le o mongwe o na le kgoši. Le gona kgoši e buša batho bao ba dulago nageng ya yona. Na o a tseba gore Kgoši ya Mmušo wa Modimo ke mang?— Ke Jesu Kriste. O dula legodimong. Kgauswinyane o tla ba Kgoši ya motho yo mongwe le yo mongwe mo lefaseng! Na o nagana gore re tla thaba ge Jesu e le Kgoši ya lefase ka moka?—
O fela pelo ya go bona eng Paradeiseng?
Re tla thaba kudu! Paradeiseng, batho ba ka se sa lwa goba go ya ntweng. Batho ka moka ba tla be ba ratana. Ga go na motho yo a tlago go babja goba go hwa. Difofu di tla bona, difoa di tla kwa gomme bao ba sa kgonego go sepela ba tla kgona go kitima le go tshelatshela. Motho yo mongwe le yo mongwe o tla be a na le dijo tše dintši. Le gona diphoofolo di tla kwana e bile re tla dula le tšona ka khutšo. Batho bao ba hwilego ba tla phela gape. Banna le basadi ba bantši bao o ithutilego ka bona ka poroutšheng ye, go swana le Rebeka, Rahaba, Dafida le Eliya le bona ba tla boela ba phela! Na o ka rata go tlo ba bona ge ba phela gape?—
Jehofa o a go rata gomme o nyaka gore o thabe. Ge e ba o tšwela pele o ithuta ka Jehofa le go mo kwa, o tla phela ka mo go sa felego paradeiseng e botse! Na se ke seo o se nyakago?—
BALA KA BEIBELENG YA GAGO
Ithute ka mo go oketšegilego
Modimo a ka kwa Bohloko
—Kamoo re ka mo Thabišago ka Gona
Na o be o tseba gore o ka kgoma kamoo Jehofa a ikwago ka gona? Ithute kamoo ditiro tša Adama le Efa di kwešitšego Jehofa bohloko.


text:
THUŠO BAKENG SA LAPA | LENYALO
Go Dirišana le Mmatswale le Ratswale
TLHOHLO
“Ge re be re na le mathata, mosadi wa ka o ile a botša batswadi ba gagwe. Ka morago tatagwe o ile a nkeletša ka bothata bjoo. Seo ga se sa ntshwara gabotse!”—James. *
“Mmatswale wa ka o rata gore, ‘Ke hlologetše morwa wa ka kudu!’ A bolele kamoo ba bego ba tlwaelane ka gona, e lego seo se dirago gore ke ikwe ke le molato ka go nyalana le morwa wa gagwe le go dira gore a dule a hlobaela ka morwa wa gagwe!”—Natasha.
Na go a kgonega go se dumelele mathata ao re nago le ona le mmatswale le ratswale gore a se fetoge mathata a lenyalo?
SEO O SWANETŠEGO GO SE TSEBA
Lenyalo le bopa lapa le lefsa. Beibele e re monna yo a nyalago “o tla tlogela tatagwe le mmagwe, a kgomarela mosadi wa gagwe.” Go bjalo le ka mosadi tabeng ya batswadi ba gagwe le monna wa gagwe. Ge mosadi a nyalwa, Beibele e re, ba babedi e tla ba “nama e tee.” Ke lapa le lefsa.—Mateo 19:5.
Lenyalo la gago le tla pele ga batswadi ba gago. Moeletši wa tša manyalo John M. Gottman o ngwadile gore: “Selo sa bohlokwa kudu seo banyalani ba swanetšego go ithuta sona ke gore ka mehla ge yo mongwe a dira selo a naganele yo mongwe. Go hlagolela botee le molekane wa gago goba go bo tsošološa go ka akaretša go kgaogana le lapa leno.” *
Batswadi ba bangwe ba ka thatafalelwa ke go dira diphetogo. Monna yo mongwe yo a nyetšego yo e sa lego yo mofsa o re: “Pele re nyalana, mosadi wa ka o be a rata go etiša dikgahlego tša batswadi ba gagwe pele. Ka morago ga ge re nyalane, mmagwe o ile a lemoga gore morwedi wa gagwe o theetša nna go feta yena. Go be go se bonolo gore a amogele seo.”
Ba bangwe bao ba sa tšwago go nyalana ba ka ba le bothata bjo bo swanago. James yo go boletšwego ka yena pejana o re: “Go ba le mmatswale le ratswale ga go swane le go ba le bagwera bao o ikgethetšego bona. Go bjalo ka ge eka motho yo mongwe o go botša gore, ‘O na le bagwera ba babedi ba bafsa, o rata goba o sa rate.’ Gaešita le ge ba go tena ke ba geno!”
SEO O KA SE DIRAGO
Ge e ba wena le molekane wa gago le sa dumelelane ka ditaba tšeo di akaretšago mmatswale le ratswale, lwela gore le rarolle ditaba ka moya wa tirišano. Latela keletšo ya Beibele ya go “tsoma khutšo gomme o e phegelele.”—Psalme 34:14.
Bakeng sa go go thuša go dira bjalo, ela hloko maemo a latelago. Boemo bo ka tšwelela bo šupa mosadi goba monna. Lega go le bjalo, ditlhohlo tše di šoma go motho wa bong le ge e le bofe gomme melao ya motheo yeo e ahlaahlwago e ka go thuša go rarolla mathata a mantši ao o bago le ona le mmatswale le ratswale.
Mosadi wa gago o re o duma ge nkabe o kwana le mmagwe. Eupša wena o hwetša go le thata go dirišana le mmagwe.
Leka se: Boledišana le molekane wa gago ka bothata bjoo, gomme o ikemišetše go dira diphetogo. Taba ga se gore o ikwa bjang ka mmatswale wa gago, eupša ke gore o ikwa bjang ka molekane wa gago—motho yo o ikannego go mo rata. Nakong ya poledišano, nyaka tsela e tee goba tše pedi tšeo o ka kaonefatšago tswalano ya gago le mmatswale gomme o di latele. Ge mosadi wa gago a bona maiteko ao o a dirago, ga go pelaelo gore o tla go hlompha le go feta.—Molao wa motheo wa Beibele: 1 Bakorinthe 10:24.
Monna wa gago o go botša gore wena o rata go kgahliša batswadi ba gago go feta yena.
Leka se: Boledišana le monna wa gago ka bothata bjo gomme o leke go bo bona ka tsela ya gagwe. Ge e le gabotse, monna wa gago ga se a swanela go belaela ge e ba o swara batswadi ba gago gabotse. (Diema 23:22) Lega go le bjalo, go ka nyakega gore o mo kgodiše—ka mantšu a gago le ditiro—gore o etiša yena pele ga batswadi ba gago. Ge e ba monna wa gago a kgodišegile ka seo, ga se gantši a ka ikwa a phadišana le batswadi ba gago ka gore ke mang a tlago pele.—Molao wa motheo wa Beibele: Baefeso 5:33.
Mosadi wa gago o ya go batswadi ba gagwe bakeng sa keletšo go e na le go tla go wena.
Leka se: Boledišana le mosadi wa gago gomme le kwane ka mellwane yeo le swanetšego go e bea. Lwela go ba le tekatekano. Na ka mehla go fošagetše go bolela le motswadi ka bothata bjo itšego? Ke ne’ng moo go ka amogelegago? Ge e ba bobedi bja lena le dumelelana ka mellwane yeo le e beilego, taba ye ga se ya swanela go ba bothata.—Molao wa motheo wa Beibele: Bafilipi 4:5.
Ithute ka mo go oketšegilego
Kamoo o ka Bolokago Khutšo le ba Leloko
O ka kgona go godiša batswadi ba gago ntle le gore o bee lenyalo la gago kotsing.


text:
TABA YA LETLAKALA LA KA NTLE
Dilo tše Tharo Tšeo Tšhelete e sa Kgonego go di Reka
SE SE bonagala se segiša kudu: Gaešita le ge batho ba le kotsing ya go ka lahlegelwa ke mešomo ya bona, magae gaešita le tšhelete ya bona ya mphiwafela, ba bantši ba bona ba sa dutše ba nweletše tabeng ya go hwetša selo le ge e le sefe le dilo tšohle tšeo tšhelete e kgonago go di reka.
Batho bao ba tanywa gabonolo ke babapatši, bao masolo a bona ao a goketšago a thekišo a re botšago gore re swanetše go ba le legae le legolwanyane, koloi e kaone le diaparo tša maina. Go thwe’ng ge motho a se na tšhelete? Ga se bothata—o ka reka ka sekoloto! Pakane ya ba bantši ke go bonagala eka ba humile gaešita le ge ba nweletše dikolotong.
Taba ke gore go se go ye kae motho o lebana le therešo. Puku ya The Narcissism Epidemic e re: “Go reka dithoto tša maemo a godimo ka sekoloto e le gore motho a bonagale a be a ikwe bjalo ka ge eka ke mofenyi go swana le go kgoga sehlaretagi sa crack cocaine e le gore a kaonefatše kamoo a ikwago ka gona. Ditiro tšeo ka bobedi di thoma e le tšeo di sa bitšego le tšeo di atlegago kudu—eupša di tšea nakwana feela. Mafelelong bobedi bja tšona di go tlogela o se na le sente e bile o gateletšegile monaganong.”
Beibele e pepentšha bošilo bja seo e se bitšago “pontšho ya bomponeng ya dilo tša motho tša boiphedišo.” (1 Johane 2:16) Therešo ke gore go nwelela tabeng ya go nyaka dithoto go re aroša go lebišeng tlhokomelo dilong tšeo e lego tšona tša bohlokwa kudu bophelong—dilo tšeo tšhelete e sa kgonego go di reka. Ela hloko mehlala e meraro.
1. BOTEE BJA LAPA
Brianne, * e lego mofsa wa kua United States, o nagana gore tatagwe o tšea mošomo wa gagwe le tšhelete yeo o mo neago yona e le tšona tša bohlokwa kudu. O re: “Re na le dilo ka moka tšeo re di nyakago gotee le tše dingwe, eupša tate o dula a se gona gae ka gobane o dula a le tseleng. Ke a tseba gore seo se direga ka baka la mošomo wa gagwe, eupša ke nagana gore o ikarabela le ka lapa la gagwe!”
Seo go ka naganwago ka sona: Ke dilo dife tšeo tatago Brianne a ka tlago a itsholela tšona ka morago bophelong? Ka go lebiša ga gagwe tlhokomelo kudu dilong tše di bonagalago, o kgoma bjang tswalano ya gagwe le morwedi wa gagwe? Ke’ng seo lapa la gagwe le se nyakago go yena go feta tšhelete?
Melao ya motheo ya Beibele yeo e swanetšego go elwa hloko:
“Lerato la tšhelete le baka mehuta ka moka ya mathata. Batho ba bangwe ba nyaka tšhelete kudu mo e lego gore ba . . . ipaketše bohloko bjo bogolo.”—1 Timotheo 6:10, Contemporary English Version.
“Go kaone go ja merogo le batho bao o ba ratago go e na le go ja nama e bose kudu moo go nago le lehloyo.”—Diema 15:17, Good News Translation.
Therešo e sa fetogego: Tšhelete e ka se reke botee bja lapa. Botee bjoo bo tlišwa feela ke go fetša nako le ba lapa la gago le go ba nea lerato leo le lekanego gotee le tlhokomelo.—Bakolose 3:18-21.
2. POLOKEGO YA KGONTHE
Sarah wa nywaga e 17 o re: “Mma o dula a mpotša gore ke swanetše go nyalana le monna yo a nago le tšhelete e ntši gomme ke ithutele mošomo o itšego e le gore ke hwetše mošomo o mobotse wo nka iphedišago ka wona bophelo bja ka ka moka ge e ba dilo di ka se sepele gabotse. Selo feela seo go bonagalago a dula a nagana ka sona ke gore o tla dula a hwetša tšhelete bjang.”
Seo go ka naganwago ka sona: Ge o naganišiša ka bokamoso, ke dilo dife tša bohlokwa tšeo o tshwenyegilego ka tšona? Ke neng moo selo sa bohlokwa seo go tshwenyegilwego ka sona se fetogago seo go tshwenyegilwego ka sona ka mo go feteletšego? Mmago Sarah a ka swaragana bjang ka tsela e lekalekanego le taba ya polokego ya tša ditšhelete?
Melao ya motheo ya Beibele yeo e swanetšego go elwa hloko:
“Tlogelang go ipolokela matlotlo lefaseng, moo tshwele le ruse di jago, le moo mahodu a thubago a utswa.”—Mateo 6:19.
“[Ga le] tsebe gore bophelo bja lena bo tla ba bjang gosasa.”—Jakobo 4:14.
Therešo e sa fetogego: Go kgoboketša tšhelete go ka se dire gore o be le bokamoso bjo bo bolokegilego. Go ba gona, tšhelete e ka utswiwa—e bile ga e kgone go fodiša malwetši goba go thibela lehu. (Mmoledi 7:12) Beibele e ruta gore polokego ya kgonthe e tlišwa ke go tseba Modimo le morero wa gagwe.—Johane 17:3.
3. GO KGOTSOFALA
Tanya wa nywaga e 24 o re: “Batswadi ba ka ba nkgodišitše ka tsela ya gore ke phele bophelo bjo bonolo. Nna le lefahla la ka la ngwanenyana re gotše re thabile, gaešita le ge ka dinako tše dintši re be re na le dinyakwa tša motheo feela.”
Seo go ka naganwago ka sona: Ke ka baka la’ng go ka ba thata go kgotsofalela dinyakwa tša motheo? Ge go tliwa tabeng yeo tšhelete e lebelelwago ka gona, o beela lapa la gago mohlala wa mohuta mang?
Melao ya motheo ya Beibele yeo e swanetšego go elwa hloko:
“Ge re na le dijo le diaparo re tla kgotsofala ka tšona.”—1 Timotheo 6:8.
“Go thaba bao ba lemogago gore ba nyaka dilo tša moya.”—Mateo 5:3.
Therešo e sa fetogego: Go na le dilo tše dintši tšeo di ka hwetšwago bophelong ka ntle le tšhelete gotee le dilo tšeo e ka di rekago. Go ba gona, go bjalo ka ge Beibele e re: “Gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.” (Luka 12:15) Ge e le gabotse, go kgotsofala kudu bophelong go tlišwa ke go tseba dikarabo tša dipotšišo tše bohlokwa tše bjalo ka tše:
Ke ka baka la’ng re le mo?
Bokamoso bo hupere’ng?
Nka kgotsofatša bjang dinyakwa tša ka tša moya?
Bagatiši ba makasine wo, e lego Dihlatse tša Jehofa, ba tla thabela go go thuša gore o hwetše dikarabo tša dipotšišo tšeo. O ka ikgokaganya le bona lefelong la geno goba wa tsena Wepesaeteng ya rena go jw.org/nso.
^ ser. 8 Maina sehlogong se a fetotšwe.
Ithute ka mo go oketšegilego
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
Kamoo le ka Dirišago Tšhelete ka Gona
Naganang ka mekgwa ya lena ya go diriša tšhelete le pele e ka fela. Ithute gore o ka diriša tšhelete bjang pele e go tšwa ka matsogong.


text:
Kgaolo 103: Ka Phapošing e Notletšwego
KA MORAGO ga ge Petro le Johane ba tlogile lebitleng leo setopo sa Jesu se bego se le ka go lona, Maria o ile a šala moo a nnoši. A thoma go lla. Ke moka a ukamela a lebelela ka lebitleng, go etša ge re bone seswantšhong seo se lego letlakaleng le le fetilego. O ile a bona barongwa ba babedi ka moo! Ba mmotšiša ba re: ‘O llela’ng?’
A re go bona: “Ba tšere Morena wa ka gomme ga ke tsebe moo ba mmeilego gona.” Ke moka Maria a retologa gomme a bona monna yo mongwe. Monna yoo a re go Maria: “O nyaka mang?”
Maria o be a nagana gore monna yoo e be e le mohlokomedi wa serapa le gore mohlomongwe ke yena yo a tšerego setopo sa Jesu. Ka gona a re go yena: ‘Ge e ba o mo tšere, mpotše mo o mmeilego gona.’ Eupša monna yoo e be e le Jesu. O be a ikapešitše mmele woo Maria a bego a sa o tsebe. Eupša eitše ge Jesu a mmitša ka leina, Maria a mo tseba. A kitima a yo botša barutiwa a re: “Ke bone Morena!”
Ka morago lona letšatšing leo ge barutiwa ba bangwe ba babedi ba le tseleng ya go ya motseng wa Emause, ba ile ba hwetšwa ke monna yo mongwe. Barutiwa bao ba be ba sa nyamišitšwe ke taba ya gore Jesu o bolailwe. Eupša ge ba dutše ba sepela, monna yoo o ile a ba hlalosetša dilo tše dintši tše di tšwago ka Beibeleng gomme tša ba homotša. Mafelelong ge barutiwa bao ba khutša gore ba je, ba lemoga gore monna yoo ke Jesu. Ke moka Jesu a nyamelela gomme barutiwa ba ba babedi ba boela Jerusalema ka lebelo go yo botša baapostola ka yena.
Ge ditaba di sa le bjalo, Jesu a iponagatša le go Petro. Ba bangwe ba thaba kudu ge ba ekwa seo. Ke moka barutiwa bale ba babedi ba ya Jerusalema gomme ba hwetša baapostola. Ba ba botša gore Jesu o iponagaditše le go bona ge ba be ba le tseleng. Na o a tseba gore ke mohlolo ofe wo o ilego wa direga ge ba sa bolela ditaba tšeo?
Lebelela seswantšho se. Jesu o ile a tsena ka phapošing ye le ge mojako o be o notletšwe. Barutiwa ba ba ile ba thaba kudu! Na le e be e se letšatši leo le thabišago? Na o ka bala makga ao ka ona go fihla mo lebakeng le Jesu a iponagaditšego go balatedi ba gagwe? Na o badile makga a mahlano?
Moapostola Thomase o be a se gona ge Jesu a be a iponagatša go barutiwa ba gagwe. Ka gona barutiwa bao ba re go yena: “Re bone Morena!” Eupša Thomase a re o nyaka go bona Jesu pele ga ge a ka ba dumela. Ka morago ga matšatši a seswai, barutiwa ba Jesu ba bokana gotee gape ka phapošing e notletšwego gomme mo nakong ye Thomase o be a na le bona. Gateetee Jesu a tšwelela gona ka moo phapošing yeo. Mo nakong ye Thomase a ba dumela.
Johane 20:11-29; Luka 24:13-43.
Dipotšišo
- Maria o ile a re’ng go monna yo a bego a nagana gore ke mohlokomedi wa serapa, eupša ke eng seo se ilego sa mo lemoša gore ge e le gabotse e be e le Jesu?
- Barutiwa ba babedi bao ba bego ba le tseleng ya go ya motseng wa Emause ba ile ba diragalelwa ke eng?
- Ke mohlolo ofe wo o ilego wa direga ge barutiwa bao ba babedi ba botša baapostola gore ba bone Jesu?
- Jesu o ile a iponagatša go balatedi ba gagwe ka makga a makae?
- Thomase o ile a re’ng ge a be a ekwa gore barutiwa ba bone Morena, eupša go ile gwa direga’ng ka morago ga matšatši a seswai?
Dipotšišo tša tlaleletšo
- Bala Johane 20:11-29.
Go Johane 20:23, na Jesu o be a bolela gore batho ba filwe matla a go lebalela batho ba bangwe dibe? Hlalosa. (Ps. 49:2, 7; Jes. 55:7; 1 Tim. 2:5, 6; 1 Joh. 2:1, 2)
- Bala Luka 24:13-43.
Re ka lokišetša bjang dipelo tša rena gore di tle di amogele ditherešo tša Beibele? (Luka 24:32, 33; Esera 7:10; Mat. 5:3; Dit. 16:14; Baheb. 5:11-14)
Ithute ka mo go oketšegilego
Batho ba Makgolo ba Mmona Pele ga Pentekoste
Lebakeng la ka morago ga ge Jesu a tsošitšwe bahung le pele ga ge a ka rotogela legodimong, o gatelela leboelela go barutiwa ba gagwe selo seo ba tlago go se amogela le kamoo ba swanetšego go se diriša ka gona.